ועדת הכלכלה, כנסת 23, פרוטוקול מספר 101, 2020-10-27 13:00

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה של הכנסת, ט' בחשוון התשפ"א, 27 באוקטובר 2020.

יעקב מרגי: הנושא הצעת חוק מקורות אנרגיה (תיקון מס' 2), התש"ף-2020.

יעקב מרגי: היינו בדיון הקודם, דיון מקדים.

יעקב מרגי: הצגנו את זה והיו התייחסויות.

יעקב מרגי: כדרכנו בקודש, אם אין הערות לייעוץ המשפטי או דברי הקדמה נתחיל בהקראה.

יעקב מרגי: בכל סעיף נעצור, תסבירו, ואם יהיו התייחסויות של חברי כנסת שיבואו או של אורחים בזום, בבקשה.

שבתי אלבוחר: אני יועץ משפטי במשרד האנרגיה, וכמובן מעורב בכתיבת הצעת החוק תוך הידברות עם הלשכה המשפטית של ועדת הכלכלה.

שבתי אלבוחר: אני מתכבד להתחיל להקריא את סעיפי החוק, ברשותך.

יעקב מרגי: בבקשה.

שבתי אלבוחר: הוספת כותרת פרק א', 1.

שבתי אלבוחר: בחוק מקורות אנרגיה, התש"ן–1989‏ (להלן – החוק העיקרי), לפני סעיף 1 תבוא הכותרת: "פרק א': הגדרות ומטרה".

שבתי אלבוחר: תיקון סעיף 1, הסבר קצר.

שבתי אלבוחר: אנחנו מתקנים פה את ההגדרה של השר.

שבתי אלבוחר: כמובן, הוא לא שר התשתיות יותר, זה רק שר האנרגיה, וזו מטרת התיקון.

שבתי אלבוחר: והדבר השני, אנחנו גם מעדכנים את ההגדרה של הממונה, ויש המשך בסעיף 2ג.

שבתי אלבוחר: אז אני אקרא את הסעיף הזה.

שבתי אלבוחר: תיקון סעיף 1. 1א.

שבתי אלבוחר: בסעיף 1 לחוק העיקרי – (1) בהגדרה "השר", המילה "והתשתית" – תימחק; (2) בהגדרה "הממונה", במקום הסיפה החל במילים "והודעה על" יבוא "לפי סעיף 2ג".

איתי עצמון: רק אשלים את הדברים.

איתי עצמון: הייתה לנו בייעוץ המשפטי הערה לעניין הגדרת הממונה, הגדרה שקיימת היום בחוק קובעת: הממונה, מי שהשר מינהו לעניין חוק זה והודעה על מינויו פורסמה ברשומות.

איתי עצמון: מכיוון שהיום לא נהוג לקבוע הוראות אופרטיביות בהגדרות, ומכיוון שלפי החוק המוצע יינתנו סמכויות רבות לממונה, חשבנו שראוי לעגן את סמכויות הממונה בסעיף נפרד, שמיד נגיע אליו, סעיף 2ג, וההגדרה רק תפנה לאותו סעיף.

איתי עצמון: זה מהות התיקון.

שבתי אלבוחר: מקובל עלינו לחלוטין.

שבתי אלבוחר: הוספת כותרת פרק ב' 2.

שבתי אלבוחר: לפני סעיף 2א לחוק העיקרי תבוא הכותרת: "פרק ב': התייעלות אנרגטית" הוספת סעיף 2ג.

שבתי אלבוחר: 2א.

שבתי אלבוחר: אחרי סעיף 2ב לחוק העיקרי יבוא: "מינוי הממונה 2ג.

שבתי אלבוחר: (א) השר ימנה, מבין עובדי משרדו, ממונה לעניין חוק זה.

שבתי אלבוחר: (ב) הממונה רשאי לאצול מסמכויותיו לפי חוק זה לעובד משרד האנרגיה, למעט הסמכות להטיל עיצום כספי והענקת פטור.

איתי עצמון: זו תוספת.

יעקב מרגי: זו תוספת, "הענקת פטור".

איתי עצמון: למעשה מותר יהיה לו לאצול מסמכויותיו, למעט הסמכות להטיל עיצומים ולמעט הסמכות להטיל עיצומים ולמעט הסמכות לתת פטור.

שבתי אלבוחר: זה בהתאם לסיכום עם היועץ המשפטי של הוועדה.

שבתי אלבוחר: (ג) הודעה על מינוי הממונה לפי סעיף קטן (א) ועל אצילת סמכות לפי סעיף קטן (ב) תפורסם ברשומות.

שבתי אלבוחר: "

יעקב מרגי: יש הערות?

יעקב מרגי: אם אין הערות אנחנו ניגשים להצבעה.

יעקב מרגי: זה יהיה כמובן פה אחד.

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: תיקון סעיף 1 אושר, כולל התיקון.

שבתי אלבוחר: תיקון סעיף 3.

שבתי אלבוחר: 3.

שבתי אלבוחר: בסעיף 3(ד) לחוק העיקרי, בפסקה (1), בסופה יבוא "לא העביר אחד מהשרים כאמור (בפסקה זו – השרים) את עמדתו לעניין תקנות כאמור בסעיף זה בתוך 45 ימים מיום שפנה אליו השר בעניין (בפסקה זו – תקופת ההתייעצות), יראו בתום אותה תקופה כאילו קוימה חובת ההתייעצות עמו לפי פסקה זו, אלא אם כן ביקש בתוך תקופת ההתייעצות להאריך את תקופת ההתייעצות עמו; ביקש כאמור, תוארך תקופת ההתייעצות לתקופה אחת נוספת שלא תעלה על 30 ימים.

שבתי אלבוחר: "

יעקב מרגי: הסבר.

שבתי אלבוחר: ההסבר לכך הוא שאנחנו לא רוצים שההתייעצויות יימשכו.

איתי עצמון: התייעצויות על מה?

איתי עצמון: מה הסעיף שאתה מתקן ומה התיקון שאתם מבקשים?

שבתי אלבוחר: התיקון מיועד להגביל את תקופת ההתייעצות ל-45 יום, ועל זה דיברנו בישיבה הקודמת.

שבתי אלבוחר: ומה שהוספנו למה שהגשנו לכם בהצעה המקורית, שאפשר להאריך את התקופה הזאת.

יעקב מרגי: על מה ההתייעצות?

שבתי אלבוחר: ההתייעצות על התקנת התקנות לפי סעיף 3 לחוק, ויש לא מעט סמכויות שניתנות לשר להתקין תקנות.

שבתי אלבוחר: ובכל אחד מהסעיפים האלו מתקיימת חובת התייעצות עם השר להגנת הסביבה לגבי כל אחד מהסעיפים האלו, ולגבי כל שר אחר שהנושא המדובר בתקנות נוגע לעניינו.

שבתי אלבוחר: זה עיקר ההתייעצות פה.

שבתי אלבוחר: הוספנו שאפשר להאריך את תקופת ההתייעצות תקופה אחת נוספת שלא תעלה על 30 ימים.

שבתי אלבוחר: זאת אומרת, אם לא הספיקו.

יעקב מרגי: אדם טבע ודין.

לי-היא גולדנברג: תודה רבה, כבוד היושב-ראש.

לי-היא גולדנברג: לדעתנו הסעיף הזה הוא די שערורייתי, עם כל הכבוד.

לי-היא גולדנברג: ברור לנו שהחוק הזה הוא לא חוק שבא לעשות דברים סביבתיים, אלא חוק שהמטרה שלו היא לעקוף רגולציה, והסעיף הזה, שהוא בעצם נותן אפשרות לבטל התייעצות עם השר להגנת הסביבה, שההשפעה שלו על עניינים סביבתיים ברורה וההשפעה של החוק הזה על עניינים סביבתיים עוד יותר ברורה, הוא סעיף שהוא הזוי בסופו של דבר.

יעקב מרגי: אומרים לי שאני קצר רוח עם אנשי הסביבה.

יעקב מרגי: אני לא קצר רוח, אבל אני אוהב לדייק.

יעקב מרגי: איפה פה מבטלים חובת התייעצות עם השר להגנת הסביבה?

לי-היא גולדנברג: בפועל אני לא ראיתי סעיפים בחוקים כרגע שיש סעיף שלא מבטל את ההתייעצות, אבל מגביל בזמן התייעצות.

לי-היא גולדנברג: ככל הידוע לי, שרים בממשלה בקשר יחסית טוב אחד עם השני, וכך גם המשרדים.

לי-היא גולדנברג: אז בפועל להטיל את מגבלות הזמן לא בדרך קולגיאלית נראה לנו תמוה.

יעקב מרגי: מה את היית מציעה שיהיה כתוב?

לי-היא גולדנברג: כפי שיש חובת התייעצות שככל הידוע לי קורית בכל החוקים כראוי וכמו שצריך, להשאיר את חובת ההתייעצות כפי שהיא מנוסחת כיום בחוק.

יעקב מרגי: היא קיימת.

יעקב מרגי: אנחנו לא מבינים מה את אומרת.

לי-היא גולדנברג: החוק היום קובע חובת התייעצות ולא מגביל את ההתייעצות בזמן.

לי-היא גולדנברג: לדעתנו ראוי להשאיר את זה כפי שהוא כרגע, שיש חובת התייעצות.

יעקב מרגי: אם חשוב לי ואני פעיל סביבתי, אני הייתי רוצה לתחם את זה בזמן.

יעקב מרגי: למה לא?

לי-היא גולדנברג: אני רוצה לוודא שההתייעצות הזאת קורית.

לי-היא גולדנברג: אני חושבת שתיחום הזמן הוא ניסיון לא לאפשר את ההתייעצות כמו שצריך.

יעקב מרגי: למרות שנתנו עוד 30 יום?

לי-היא גולדנברג: לפחות שזה יהיה 45 יום, כמו שזה היה בהתחלה.

יעקב מרגי: אבל נתנו אפשרות להאריך בעוד 30 יום.

לי-היא גולדנברג: אבל במקור ההארכה הייתה של 45 יום.

יעקב מרגי: תודה.

יעקב מרגי: למה צמצמתם מ-45 ימים ל-30 יום?

שבתי אלבוחר: בהתחלה חשבנו על 45 יום, ולאחר חשיבה נוספת אנחנו חושבים ש-75 יום סך הכול זה צריך להספיק להתייעצות.

שבתי אלבוחר: זה פרק זמן לא קצר.

שבתי אלבוחר: לכן החלטנו לקבוע שתקופה נוספת תהיה לעוד 30 ימים ולא 45 ימים.

שבתי אלבוחר: זו תקופה ארוכה.

יעקב מרגי: אתה חושב שבסעיף הזה אתה מנסה לא לקיים את חובת ההיוועצות?

שבתי אלבוחר: חס וחלילה.

שבתי אלבוחר: בכלל לא.

שבתי אלבוחר: חובת התייעצות זאת חובה שלוקחים בשיא הרצינות.

יעקב מרגי: התיחום בזמן לא בא כדי לדלג על חובת ההיוועצות.

שבתי אלבוחר: בשום אופן לא.

שבתי אלבוחר: זו חובה משפטית, ואנחנו מתכוונים אליה.

יעקב מרגי: ארגיע אותך.

יעקב מרגי: אני מתאר לעצמי שאת משפטנית.

יעקב מרגי: חובת היוועצות זו לא חובת הסכמה.

לי-היא גולדנברג: בוודאי שהיא לא חובת הסכמה, אבל קשה לי להאמין שחברי במשרד האנרגיה שמח מחובת התייעצות מקוצרת כמו שהוא מבקש מהשר להגנת הסביבה.

יעקב מרגי: אם את חושבת ש-80% מהשרים שהתמנו להגנת הסביבה חלמו על כך, או כששאלו אותם כשהיו קטנים מה אתם רוצים להיות ואמרו השר להגנת הסביבה, את טועה.

יעקב מרגי: זה נפל עליהם.

לי-היא גולדנברג: היו גם שרים שהופתעו לטובה, שלא ציפו.

לי-היא גולדנברג: השר ארדן, שבוודאי נחשב שר מאוד מרשים.

יעקב מרגי: אני אומר בהומור.

יעקב מרגי: אני חושב שהנחת את דעתי.

יעקב מרגי: עוד הערות?

רז הילמן: שלום לכולם.

רז הילמן: אני מלשכת המסחר.

רז הילמן: עוד לפני שאמרת שאתה מקבל את עמדת משרד האנרגיה, רציתי לחזק את זה.

רז הילמן: למשרדי ממשלה יש נטייה כשלא תוחמים את זה בזמן למשוך את ההיוועצות הזאת עוד ועוד באופן שמונע מרגולציה להתקיים.

רז הילמן: מאוד חשובה התחימה שנעשתה.

יעקב מרגי: אני שמח שכיוונתי לדעת גדולים.

יעקב מרגי: תודה רבה.

יעקב מרגי: מי בעד אישור תיקון סעיף 3?

יעקב מרגי: בעד – 1

יעקב מרגי: נמנעים – אין

יעקב מרגי: אושר ללא מתנגדים וללא נמנעים.

שבתי אלבוחר: הוספת פרק ג' 4.

שבתי אלבוחר: אחרי סעיף 3 לחוק העיקרי יבוא: "פרק ג': הוראות לעניין נצילות אנרגטית ביבוא ושיווק של מכשירים חשמליים.

שבתי אלבוחר: סימן א': הגדרות.

שבתי אלבוחר: הגדרות – פרק ג'.

שבתי אלבוחר: 3א.

שבתי אלבוחר: בפרק זה – "אב טיפוס", של מכשיר חשמלי – דגם בסיס לייצור המכשיר החשמלי; "דירוג אנרגטי", של מכשיר חשמלי – הדירוג של המכשיר החשמלי במדרג האנרגטי בהתאם לרמת הנצילות האנרגטית שלו; "חוק התקנים" – חוק התקנים, התשי"ג–1953‏; "יבואן" – אדם העוסק ביבוא מכשיר חשמלי באופן מסחרי, בין דרך קבע ובין באקראי; "יצרן" – אדם העוסק בייצור בישראל של מכשיר חשמלי לשם שיווקו בישראל; "מדרג אנרגטי" – הדרגה האנרגטית של מכשיר חשמלי המשקפת את רמת צריכת החשמל של המכשיר החשמלי או את רמת הנצילות האנרגטית שלו, בהתאם להוראות לפי סעיף 3יב(א)(4); "מכון התקנים" – כמשמעותו לפי חוק התקנים; "מעבדה בישראל" – מכון התקנים או מעבדה מאושרת לפי סעיף 12 לחוק התקנים; "משווק" – אדם העוסק בשיווק או במכר של מכשיר חשמלי, בישראל; "תקנות נצילות אנרגטית" – תקנות לפי סעיף 3יב.

איתי עצמון: תוכל להסביר לוועדה מהו דירוג אנרגטי ומהו מדרג אנרגטי?

שבתי אלבוחר: דירוג אנרגטי זה בעצם הרמת ההתייעלות האנרגטית של המכשיר בסולם הדרגות, והסולם הוא המדרג האנרגטי.

שבתי אלבוחר: המדרג קובע את הרמות A, B, C וכו' והדירוג זה מתוך המדרג הזה, לאיזו דרגה הגיע המכשיר, A, B, C.

יעקב מרגי: אני כמעט הבנתי שזה אותו דבר.

יעקב מרגי: אני אומר את זה בצניעות.

אוריאל בבצ'יק: המדרג הוא הסולם, המנעד שנקבע בתקנות, והדירוג האנרגטי הוא המקום במנעד הזה, A, B, C כלומר הסולם הוא המנעד כולו.

יעקב מרגי: זו חלוקה פנימית, או קטלוג פנימי של המנעד הרחב.

יעקב מרגי: בתוך A יכולים להיות לנו כמה אופציות.

אוריאל בבצ'יק: המדרג הוא נניח 1 עד 100, ואז A זה 1 עד 10.

איתי עצמון: ההגדרות שנמחקו, חלקן נמחקו מכיוון שיש כבר הגדרות כאלה בגוף הסעיפים.

איתי עצמון: כתוב שם "בחוק זה" וזו למעשה הגדרה, אין צורך לחזור עליה.

איתי עצמון: ולגבי הגדרת מכשיר חשמלי, לא חשבנו שיש צורך להגדיר מכשיר חשמלי.

איתי עצמון: בהמשך החוק יש סעיף מסמיך שמסמיך את שר האנרגיה לקבוע בתקנות את סוגי המכשירים החשמליים שעליהם יחול כל ההסדר המוצע.

איתי עצמון: בעצם ההגדרה לא תורמת הרבה, ולכן היא נמחקה.

יעקב מרגי: עו"ד רחל גור.

רחל גור: תודה, כבוד היו"ר.

רחל גור: אני מנהלת תחום ממשלה בלובי 99, וכבוד לי להופיע פה בפני הוועדה.

רחל גור: חשוב לי לציין גם על סמך הדיון שכבר סיימנו בנושא הזה, שאנחנו צריכים להוציא מהדיון את השאלה של בטיחות.

רחל גור: אין פה חשש – ואל תאמינו למה שמכון התקנים אומר כמי שמנסה לטשטש את הדיון – אין פה חשש לפגיעה בבטיחות הציבור.

רחל גור: היום כשמוכנת קפיצה או מוצר חשמלי ביתי כלשהו מגיע לנמל, הם חייבים לעבור את הבדיקות של מכון התקנים פעמיים.

רחל גור: פעם אחת לצורך התקן, לצורך השאלה של בטיחות, ופעם שנייה לצורך השאלה של התייעלות אנרגטית, שאלה של צריכת חשמל.

רחל גור: אנחנו לא נוגעים פה בהיבט הבטיחותי.

רחל גור: אנחנו סך הכול מציעים לבטל את הסטנדרט הישראלי הייחודי המסורבל לצורך צריכת חשמל ולעבור לתקן אירופאי.

יעקב מרגי: מיצינו את הנושא הזה בדיון המקדים.

יעקב מרגי: הבהרת לנו והבהרנו שזה לא קשור לזה.

יעקב מרגי: תודה רבה.

יעקב מרגי: מכון התקנים, בבקשה.

עוזי אלוף: אני מהנדס ראשי, המעבדה לחשמל ואלקטרוניקה, מכון התקנים הישראלי שהרגע הושמץ על ידי עו"ד רחל גור, מתוך טענה שאנחנו מנסים להציג מצג שווא כאילו בטיחות חשמלית ויעילות אנרגטית חד הם, ולא היא.

עוזי אלוף: אני לא זוכר שאמרתי את זה אף פעם.

יעקב מרגי: אני זוכר שהבהרנו את זה בדיון הקודם.

עוזי אלוף: אי אפשר שהיא תגיד דברים כאלה שמעולם לא אמרנו כאילו הם אמת.

יעקב מרגי: קיבלנו, נרשם בפרוטוקול.

יעקב מרגי: תודה.

יעקב מרגי: עוד התייחסות מהותית?

יעקב מרגי: אין.

יעקב מרגי: אז נאשר את כל סעיף 3א שעניינו הגדרות.

יעקב מרגי: מי בעד?

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: 3א אושר.

שבתי אלבוחר: סימן ב': חובת עמידה בדרישת נצילות אנרגטית.

שבתי אלבוחר: חובת קבלת אישור על עמידה בדרישת נצילות אנרגטית 3ב.

שבתי אלבוחר: לא ייבא יבואן מכשיר חשמלי, לא יעביר יבואן או יצרן למשווק מכשיר חשמלי ולא ישווקו, אלא אם כן בידו אחד מאלה: (1) אישור על פי הצהרה על עמידה בדרישת נצילות אנרגטית, לפי הוראות סעיף 3ג (בפרק זה – אישור על פי הצהרה); (2) אישור מאת הממונה על עמידה בדרישת נצילות אנרגטית, לפי הוראות סעיף 3ד (בפרק זה – אישור הממונה).

שבתי אלבוחר: אישור על פי הצהרה 3ג.

שבתי אלבוחר: (א) יבואן או יצרן המבקש אישור על פי הצהרה (בפרק זה – מבקש) יגיש לממונה, באופן מקוון, הצהרה ולפיה המכשיר החשמלי שלגביו מתבקש האישור עומד בדרישת נצילות אנרגטית.

שבתי אלבוחר: (ב) בהצהרה לפי סעיף קטן (א) יצהיר היבואן או היצרן, נוסף על האמור באותו סעיף קטן, על אלה: (1) כי הוא מודע למשמעות של הגשת הצהרה כוזבת או שגויה, לעניין ההליכים העלולים להינקט נגדו לפי הוראות כל דין; (2) כי הוא צירף התחייבות כנדרש לפי סעיף קטן (ג)(2).

שבתי אלבוחר: (ג) להצהרה יצרף המבקש את אלה: (1) נתונים בעניין עמידתו של אב טיפוס של המכשיר החשמלי בדרישת נצילות אנרגטית, ובכלל זה נתונים שהממונה יוכל להסתמך עליהם, בין היתר, בקביעת המדרג האנרגטי של המכשיר החשמלי, כפי שנקבע בתקנות נצילות אנרגטית לפי סעיף 3יב(א)(3); אין בהגשת הנתונים כאמור כדי לפטור את המבקש מאחריותו לעמידת אב הטיפוס של המכשיר החשמלי בדרישות הנצילות האנרגטית; יש פה תיקון קטן שסיכמנו עליו אחרי שהגשנו את זה: ובכלל זה נתונים שהממונה יוכל להסתמך עליהם בין היתר בקביעת הדירוג האנרגטי של המכשיר החשמלי כפי שיקבע לפי סעיף יבג.

שבתי אלבוחר: זה התיקון.

איתי עצמון: מה הסיבה לתיקון?

שבתי אלבוחר: הסיבה לתיקון, ששינינו מאוחר יותר בסעיף יב את ההוראות לגבי הקביעה של הנתונים האלה.

שבתי אלבוחר: כשנגיע לזה נראה שהממונה יקבע את הנתונים ויפרסם על כך הודעה ברשומות, ויפרסם את הנתונים באתר האינטרנט של המשרד, וזאת כדי שכל היבואנים יוכלו לדעת מראש ובאופן מיידי מה הנתונים שהתבקשו.

שבתי אלבוחר: זה קשור ל-יב.

איתי עצמון: כלומר למעשה הנתונים לא ייקבעו בחקיקת משנה, לא ייקבעו בתקנות שהשר יתקין, אלא בהוראת של הממונה כדי שניתן יהיה לשנות אותן באופן תכוף?

איתי עצמון: זה הצורך למעשה?

יעקב מרגי: הכוונה לשנות את זה להוראות?

שבתי אלבוחר: כן, זאת בדיוק הכוונה פה, כיוון שזה לא עניין שלגביו יש עיצום כספי, זה לא עניין שקשור בכך שלא מתכוונים לאכוף אותו, זה רק משהו שנקבע כדי שהיבואן ידע מראש מה הנתונים שהוא צריך להצהיר עליהם כדי שהוא יוכל להכניס את המכשיר החשמלי.

שבתי אלבוחר: וזה כמובן משתנה מדגם לדגם, משנה לשנה, ולכן חשבנו שזה לא דבר שצריך להיקבע בתקנות.

יעקב מרגי: האם יש התייחסויות למה שקראנו עכשיו?

רז הילמן: כן.

רז הילמן: אני מלשכת המסחר.

רז הילמן: צהריים טובים.

רז הילמן: הנושא הזה של נתונים שייקבעו בהנחיות הוא מאוד מאוד אמורפי והוא לא נותן ודאות שהיא מאוד חשובה למגזר העסקי.

רז הילמן: אנחנו מתקשים לראות בעולם של היעילות האנרגטית מה יכול להיות תחליף לבדיקה בפועל של היעילות, ולכן לא ברור למה לא להגדיר את זה מלכתחילה כתעודת בדיקה.

רז הילמן: זה יכול להיות ממעבדות גם בחו"ל, ממעבדות שהן מוסמכות על ידי גופים.

רז הילמן: לא ברור למה להשאיר את זה כרגע באופן הזה לא ברור ונתון לפרשנות ולמחלוקות.

יעקב מרגי: נראה לי שהתאהבת ברפורמה העתידית שעדיין מתמהמהת במכון התקנים, אתה רוצה לעשות את זה גם בסוגיה של הדירוג האנרגטי.

רז הילמן: זה מעניין שאתה אומר, כי ביחס לתקינה כבר היום יש מסלול של הצהרות, קבוצת תקינה 3.

רז הילמן: שם נאמר בצורה מפורשת שמי שרוצה להצהיר בקבוצת תקינה 3 צריך לעשות את זה על בסיס אישור ממעבדות בחו"ל.

רז הילמן: זה קיים בתקינה.

רז הילמן: חשבנו שאמור להיות דומה לזה גם באנרגיה.

יעקב מרגי: נציג המשרד, אתה אומר שאין עדיין פתיחות עד כדי כך, אל תגזימו, לאט לאט.

יעקב מרגי: בואו נגמור עם מכון התקנים.

אוריאל בבצ'יק: זה סותר את כל הכוונה של החוק.

אוריאל בבצ'יק: לייצר עוד שלב של בדיקת מעבדה להצהרה שמגיש אותו יבואן, זה מייצר עוד שלב, עוד בדיקה.

אוריאל בבצ'יק: כל הכוונה של החוק היא לייתר את התהליכים מול המעבדות ושיהיה כמו באירופה במסלול של הצהרה.

אוריאל בבצ'יק: זאת המטרה של החוק כולו.

שבתי אלבוחר: אבל יבואן שמעוניין להמשיך בדרך רגילה, כמו שיש לנו היום, יש לו האופציה להעביר את המכשיר החשמלי ישירות למעבדה בישראל ולקבל תוצאות.

יעקב מרגי: אם הבנתי אותו נכון, הוא אומר בוא נחסוך גם את השלב של המעבדה בישראל אם הוא עבר מעבדה באירופה במדינה המקובלת עליך.

רז הילמן: אני יכול לחדד.

יעקב מרגי: אל תחדד.

יעקב מרגי: אם המחדד שלי לא טוב, אתן לך לחדד.

שבתי אלבוחר: לכן זה המצב.

שבתי אלבוחר: זאת אומרת שיש שני מסלולים, אחד שהוא מצהיר.

יעקב מרגי: הוא לא אומר שני מסלולים.

יעקב מרגי: הוא אומר או-או.

שבתי אלבוחר: אנחנו כן חושבים שזה לטובת היבואן.

יעקב מרגי: אני לא חושד בו שהוא רוצה לסרבל, הפוך.

יעקב מרגי: הוא בא מהמגזר העסקי.

שבתי אלבוחר: המשרד לא מחייב אף יבואן לפעול בהתאם למסלול השני, להעביר את המכשיר ישירות למעבדה בישראל.

שבתי אלבוחר: הוא לא חייב, כי יש אופציה כזאת שיכול להיות שיש כן יבואנים שרוצים לקבל את הוודאות.

שבתי אלבוחר: הם לא רוצים להסתמך על הנתונים שקיבלו מייצרן איפשהו בהולנד.

יעקב מרגי: תקן אותי אם לא הבנתי נכון.

יעקב מרגי: הוא מביא את המכשיר עם בדיקת מעבדה, דירוג אנרגטי, מדרג של אחת ממדינות ה-OECD שמבחינתנו זה אורים ותורים.

יעקב מרגי: הוא יאושר פה אוטומטית?

שבתי אלבוחר: לא, הוא לא יאושר באופן אוטומטי.

שבתי אלבוחר: קודם כל הוא מאושר באופן אוטומטי במידה שהוא מצהיר על כך בהתאם לנתונים שהוא עובר את רף ההתייעלות האנרגטית.

שבתי אלבוחר: הוא יקבל אישור מקוון.

יעקב מרגי: הוא לא חייב עוד בדיקת מעבדה?

שבתי אלבוחר: הוא לא חייב עוד בדיקת מעבדה.

שבתי אלבוחר: אז אני חושב שזה ברור.

אוריאל בבצ'יק: אם אפשר שעמיחי ממשרד ראש הממשלה יגיב, אנחנו נשמח.

יעקב מרגי: עמיחי, בבקשה.

עמיחי פישר: כמה נקודות בעניין הזה.

עמיחי פישר: קודם כל, זה מוזר לי שלשכת המסחר מבקשת להוסיף חסם ייבוא.

עמיחי פישר: אבל לגופו של עניין, יש מעבדות של החברות עצמן, של היצרניות, לא תמיד הן מעבדות שאפשר להגדיר אותן והן מעבדות שאנחנו לא רוצים למנוע אותן מאפשרות להביא מיבואן רשמי בחו"ל או של יצרן כי המעבדה שלו לא עומדת בסטנדרט כלשהו.

עמיחי פישר: דבר שני, כל העניין של החוק הזה הוא להגדיר את אחריות היבואן.

עמיחי פישר: הוא אחראי בסופו של דבר.

עמיחי פישר: אנחנו רוצים להגדיר את זה מבחינה תוצאתית ולא לתת לו להתחבא מאחורי "צטלה" כזה או אחר.

עמיחי פישר: נקודה שלישית, כך זה באירופה.

עמיחי פישר: באירופה לא מבקשים, וברגע שאנחנו מייצרים בקשה שלא קיימת באירופה, ברור לנו שזה פתח לבלגאן.

יעקב מרגי: ייתכן שלא הבנו את לשכת המסחר, ומיד הוא יבהיר.

יעקב מרגי: תסביר לי, איך נכנס פה משרד ראש הממשלה?

עמיחי פישר: זו רפורמה שאני בתור מדיניות רגולציה קידמתי אותה עוד מהתחלה, מלפני כמה שנים, עם משרד האנרגיה ומשרד האוצר וועדת רגולציה של ראש הממשלה.

יעקב מרגי: אנחנו מברכים אותך על כך.

יעקב מרגי: תודה.

יעקב מרגי: לשכת המסחר, מה רצית?

יעקב מרגי: בקצרה.

רז הילמן: תודה רבה.

רז הילמן: רק חשוב לי להגיד, לשכת המסחר היא זאת שדוחפת, עם משרד ראש הממשלה ועם הרבה מאוד משרדים אחרים, את הנושא של שינוי שיטת האכיפה בישראל.

רז הילמן: אנחנו חושבים שהשיטה צריכה שינוי, וגם בנושא של האנרגיה אנחנו חושבים שצריך שינוי, ולכן אנחנו בהחלט חושבים שהמסלול ההצהרתי הוא מסלול נכון.

רז הילמן: עמיחי, ממש לא רוצים פה שום חסם ייבוא.

רז הילמן: מה שאמרנו, אנחנו לא רוצים מצב שבו יבואן יצהיר בלי שהוא יודע על סמך הוא מצהיר.

רז הילמן: ברגע שהוא ידע שהוא יכול להצהיר על בסיס תעודת בדיקה, הוא ידע: אוקי, אני יודע שיש לי את תעודת הבדיקה הזאת ועל בסיס זה אני מצהיר.

רז הילמן: ברגע שמשאירים בחוק שהוא יצהיר על סמך נתונים שייקבעו איזה נתונים, אם משרד האנרגיה יגיד עכשיו לאילו נתונים הוא מתכוון, אולי נדע למה הוא מתכוון ונראה שזה בסדר.

רז הילמן: אבל שייתנו דוגמה למוצר, איזה נתונים הם יבקשו חוץ מתעודת בדיקה.

יעקב מרגי: אוקיי, שמענו.

יעקב מרגי: הבנו.

יעקב מרגי: מסתבר שעמיחי מתפלא נכון, הם רוצים להוסיף חסם.

יעקב מרגי: עוד הערות?

עוזי אלוף: אני שואל, איך אני יודע מה נצילות אנרגטית אם אין תעודת בדיקה של היצרן מצדי, זה לא משנה.

עוזי אלוף: כשאתה מסמן על המוצר, יש מאחורי זה בדיקות גם של היצרן, אבל יש בדיקות.

עוזי אלוף: אני לא רואה סיבה למה לא להגדיר מעכשיו את המסמכים, את השדרה על-פי מה אתה מאשר, תעודות, נתונים טכניים.

עוזי אלוף: למה להשאיר את זה לתקנות?

יעקב מרגי: תקבל תשובה מיד.

יעקב מרגי: יש עוד התייחסויות?

יעקב מרגי: נא להשיב.

אנואר חילף: אני אשמח להתייחס.

אנואר חילף: אני הממונה על היבוא במשרד הכלכלה.

אנואר חילף: אנחנו כמובן גם מרכזים את עולם הסכמי הסחר וכל דרישות ייחודיות לישראל מעסיקות את משרדי הממשלה בתלונות, ב-WTO, בוועדה, למה אנחנו שונים מהעולם.

אנואר חילף: פה בחרנו להיצמד ולא לדרוש יותר מדי דרישות בעולם נצילות אנרגטית.

אנואר חילף: אחרי עבודת מטה ממשלתית הוחלט שאפשר להסתפק בהצהרה לאור מהות הדרישה, וזו לא דרישת בטיחות שמחייבת בדיקת מעבדה או תיק מוצר כמו שיש באירופה.

אנואר חילף: דבר שני, אם אנחנו מחייבים בדיקת מעבדה אנחנו בעצם לא משנים את המצב הקיים בכלל ולא חוסכים, בעצם מבטלים את החיסכון שמביאה הרפורמה הזאת.

אנואר חילף: לכן הוחלט על פי שיקול דעת מקצועי וגם ניהול סיכונים על ידי משרד האנרגיה שלא נדרש לחייב בדיקת מעבדה, אלא להטיל אחריות על היבואן.

אנואר חילף: יבחר הוא את הדרך להוכיח את מידת צריכת האנרגיה של המוצר.

אנואר חילף: בעולם הבטיחות, אגב, בדיקות הבטיחות של התקנים הרשמיים של הממונה על התקינה כן מחויב שהיבואן יביא בדיקת מעבדה מחו"ל או מכאן.

אנואר חילף: אלה שני עולמות שונים.

יעקב מרגי: תודה.

עוזי אלוף: אין ליבואן שום דרך לדעת אם אין בדיקה.

יעקב מרגי: תודה.

יעקב מרגי: אני לא מאמין שיש יבואן שלא יודע מה הוא מייבא.

עוזי אלוף: הוא לא יודע על נצילות אנרגטית מהי.

יעקב מרגי: שיבקש.

יעקב מרגי: כמו שהוא יודע את הצבע ואת הגודל ואת המחיר, שיבקש גם את הדירוג האנרגטי.

איציק יוניסי: מחילה, אני רוצה להתייחס.

איציק יוניסי: הדיון כאן הוא לאפשר חלופה למעבדות.

איציק יוניסי: אם עד היום החלופה היחידה שהייתה היא ללכת למעבדה לקבל את כל האישורים, לעשות הפיקציות לפני ואיתן לגשת ולהכניס את המוצר הזה לישראל, היום אנחנו נותנים פה פתח ליבואנים.

יעקב מרגי: הבנתי את זה מהתחלה, אבל לא נעים לי.

יעקב מרגי: מאחר שיש פה רגישות יתר בציניות, אני לא אהיה ציני.

יעקב מרגי: כי אני מכיר את זה ממשרדי ממשלה כאלה ואחרים שמסבכים את העניינים כדי ש – ואני אחסוך את התוכחה הזאת.

יעקב מרגי: ככל שיש סרבול, יש מעכרים.

איציק יוניסי: בדיוק.

יעקב מרגי: תודה.

יעקב מרגי: נגמר סבב ההתייחסות לקטע הזה.

שבתי אלבוחר: ממשיכים את הקריאה.

שבתי אלבוחר: (2) התחייבות ולפיה – (א) הוא יעמיד את המכשיר החשמלי שלגביו מתבקש האישור לבדיקה מדגמית בידי מפקח, במחסן היבואן, בנמל או בכל מקום שבו מצוי המכשיר החשמלי בטרם הפצתו למשווק, בלא קבלת תמורה, ככל שהדבר יתבקש על ידי מפקח ובאופן שיורה לו; (ב) הוא יעביר את המכשיר החשמלי שלגביו מתבקש האישור למעבדה בישראל לצורך בדיקת עמידתו בדרישת נצילות אנרגטית, וכן לשאת בהוצאות הבדיקה ולהעביר את תוצאותיה לבחינת הממונה, והכול ככל שהדבר יתבקש על ידי מפקח ובאופן שיורה לו.

שבתי אלבוחר: (ה) מבקש שהגיש הצהרה והתחייבות לפי סעיף זה יקבל אישור על קליטת ההצהרה במערכת המקוונת, אשר יונפק באופן אוטומטי (בפרק זה – אישור על פי הצהרה).

שבתי אלבוחר: (ו) על אף הוראות סעיף קטן (ה), היה לממונה חשש כי אב טיפוס של מכשיר חשמלי שלגביו הוגשה הצהרה אינו עומד בדרישת נצילות אנרגטית, רשאי הוא להורות כי לא יונפק אישור על פי הצהרה וכי יראו את ההצהרה כבקשה לקבלת אישור הממונה לפי סעיף 3ד.

יעקב מרגי: לגבי (ה) המערכת המקוונת קיימת?

שבתי אלבוחר: היא תתקיים ברגע שהחוק הזה יאושר.

יעקב מרגי: איפה היא תתקיים?

אוריאל בבצ'יק: אנחנו כבר היום עובדים על אפיון של מערכת מחשוב.

יעקב מרגי: כמה זמן אתם עובדים על זה?

אוריאל בבצ'יק: מהחודש האחרון.

יעקב מרגי: אתה יודע כמה זמן ממוצע ייקח לך עם היחידות של המדינה?

יעקב מרגי: קח את זה בחשבון כשתדבר על תחולה.

יעקב מרגי: כי זה לא עניין של חודשים בודדים.

יעקב מרגי: תודה.

שבתי אלבוחר: (ז) הוראת הממונה כאמור בסעיף קטן (ו) תינתן בהתבסס על ניהול סיכונים או על מידע שבידי הממונה לגבי המבקש, לגבי המכשיר החשמלי שלגביו מתבקש האישור, לגבי יצרן המכשיר החשמלי כאמור או לגבי המדינה שממנה מיובא המכשיר החשמלי או שבה הוא מיוצר, ובכלל זה מידע שהתקבל ממדינה אחרת או מארגון בין־לאומי.

איתי עצמון: נעצור כאן ואני מציע שתסביר בקצרה לוועדה לגבי שני הסעיפים שקראת.

שבתי אלבוחר: יש לנו פה את המתכונת של ההצהרה.

שבתי אלבוחר: את זה קראנו קודם לגבי אילו נתונים הוא צריך להצהיר לגביהם בעניין אב טיפוס של המכשיר החשמלי.

שבתי אלבוחר: אנחנו גם קובעים פה שהממונה, ככל שהוא חושש או חושב או שהגיעו אליו ידיעות שתיתכן בעיה עם ההצהרה הזאת, אז הוא יכול להגיד: סליחה, אנחנו לא מקבלים בדרך הזאת, אנחנו שולחים את המייבא למעבדה בישראל.

שבתי אלבוחר: זאת אומרת, הוא ייבא את המכשיר החשמלי בהתאם למסלול השני, שזה אותו מסלול שקיים היום.

שבתי אלבוחר: המכשיר מגיע למכון תקנים או למעבדה המאושרת, ואז אנחנו מקבלים את תוצאות האמת ועל פי זה נותנים את האישור.

שבתי אלבוחר: ולכן חשוב להזכיר שבכל עת יש שני המסלולים, ושמענו יבואנים שמעוניינים בכך להמשיך לייבא את המכשיר במתכונת הקיימת היום, שזה על פי אישור הממונה והוא יעביר את המכשיר ישירות למעבדה בישראל.

יעקב מרגי: יש הערות למה שנאמר?

בעז ברזילי: אני מלשכת המסחר.

בעז ברזילי: אני חושב שלא הבנתם את טענתו של רז כמו שצריך.

בעז ברזילי: אנחנו לא מדברים פה על הכבדה, אנחנו בעד הקלה.

בעז ברזילי: אבל ההבדל בינינו לבין אירופה הוא משמעותי.

בעז ברזילי: באירופה יש אכיפה בשווקים, אין אכיפה בגבולות.

בעז ברזילי: למעשה הגבולות פתוחים לחלוטין.

בעז ברזילי: אצלנו יש בעיה של אכיפה.

בעז ברזילי: כשאנחנו מדברים על חובה של צירוף של תעודת בדיקה מאיזושהי מעבדה, אפילו מעבדה של היצרן עצמו, אנחנו לא מדברים על הכבדה.

בעז ברזילי: כי בתיק המוצר גם ככה חייבים לצרף בדיקה כזאת.

בעז ברזילי: אנחנו אומרים, אם גם ככה בתיק המוצר יש חובה לצרף בדיקת נצילות אנרגטית, בבקשה, אפשר גם לצרף את אותה בדיקה שהיא קיימת גם להצהרה, וכך נראה שאנחנו לא הולכים רחוק מדי עם הרפורמה הזאת.

בעז ברזילי: אנחנו יודעים מהמון תחומים של יבוא שאיפה שהסכר נפרץ, לפעמים הוא נפרץ יותר מדי ואחר כך קשה להחזיר את הגלגל אחורה.

בעז ברזילי: אז נכון, זו מציאות אנרגטית, אבל גם פה יש לזה השלכות למשק החשמל, יש לזה השלכות מאוד רציניות.

בעז ברזילי: בעיקר לא מדובר פה על הכבדה.

יעקב מרגי: ניסיתי להבין שזו לא הכבדה, אבל זו עדיין הכבדה.

יעקב מרגי: אולי יש מניע אחר שאתה צודק שאתה רוצה למנוע אותו בתפקידך כלשכת המסחר.

בעז ברזילי: ממש לא.

בעז ברזילי: גם ככה בתיק המוצר אמורות להיות תוצאות הבדיקה הזאת.

יעקב מרגי: נעשה ניסיון אחרון.

יעקב מרגי: משרד האנרגיה.

אוריאל בבצ'יק: אני רוצה לציין שכבר באוגוסט 2016 סוכם עם אגף התקציבים שיחידת האכיפה בנושאים האלה במשרד תתוגבר בתשעה תקנים.

יעקב מרגי: בקטע הזה של אכיפה, בקרה, משרדי רואי חשבון הם נדיבים.

יעקב מרגי: אני מאמין לך.

יעקב מרגי: לא תמיד זה מביא את התוצאה, אבל יש.

אוריאל בבצ'יק: אז תשעה תקנים נוספים על שלושה קיימים.

יעקב מרגי: רק אם אתה יכול להעביר להם מסר ממני שהפריסה, כמו המנעד במדרג של המשרדים, רואי החשבון והמבקרים, שקצת יהיה גיוון שמי.

יעקב מרגי: שלא יהיו תמיד אותם אנשים.

יעקב מרגי: זה בהומור.

עוזי אלוף: אדוני היושב-ראש, אני רוצה באופן מפתיע גם להגיב בעניין אכיפה.

עוזי אלוף: הרי נעשית היום אכיפה של הממונה על התקינה.

יעקב מרגי: עם מכון התקנים נסבול מפיליבסטר.

עוזי אלוף: חלק גדול מהדברים אני אומר כאזרח ישראלי, בלי שום קשר למכון התקנים.

יעקב מרגי: אנחנו מקבלים את דבריך.

יעקב מרגי: אל תתייחס להערות שלי.

יעקב מרגי: זו ונטילציה של כל מיני דברים.

עוזי אלוף: אני רוצה להצטרף לדבריו של בעז.

עוזי אלוף: בעניין האכיפה, זה לא שאין לנו ניסיון באכיפה במדינת ישראל.

עוזי אלוף: לממונה על התקינה יש מספר גבוה יותר של פקחים ממשרד האנרגיה, והוא מביא לבדיקתנו ולבדיקת מעבדות אחרות, אני משער, כל הזמן מוצרים.

עוזי אלוף: כאן אנחנו מדברים לא על יעילות אנרגטית אלא על מוצרים שהבדיקות הן בדיקות בטיחות חשמלית, שאני מסכים עם דוברים קודמים שהם ברמת סיכון הרבה יותר גבוהה.

עוזי אלוף: חמש שנים אחרי הבדיקה אני מקבל בקשה להביא את המוצרים שנשמרו אצלי, כי עכשיו מתחיל המשפט.

עוזי אלוף: הניסיון מלמד שהאכיפה במדינת ישראל היא לא משמעותית, וזה כדי להיות מנומס.

יעקב מרגי: תודה.

יעקב מרגי: לקחנו את זה בחשבון.

יעקב מרגי: קיבלנו תשובה על החשש הזה, ואני חושב שאנחנו יכולים להתקדם.

יעקב מרגי: אלא אם כן יש הערות נוספות.

איתי עצמון: יש עוד השלמה שלנו לעניין התיקונים שנעשו.

ורד קירו-זילברמן: אנחנו הוספנו את הסיפה לסעיף ג(1), כי באמת מה שאנחנו הבנו ממשרד האנרגיה זה שבאמת רוצים להקל, ויש וריאנטים שונים בנתונים וכל אחד מייבא ממקום אחר וממקור אחר.

ורד קירו-זילברמן: ולכן הם לא רוצים להכביד על אופן הייבוא.

ורד קירו-זילברמן: מה שאנחנו אמרנו, אנחנו הולכים אתכם, רק אנחנו רוצים להדגיש שהאחריות בסופו של יום היא של מי שמצהיר לוודא שהמכשיר שלו עומד בדרישות הנצילות האנרגטית והוא לא יכול להגיד: אני מתחבא מאחורי מסמך זה או אחר.

ורד קירו-זילברמן: אז העניין של האחריות, ותמצאו את הדרך לבצע אותה.

יעקב מרגי: איפה זה מופיע?

איתי עצמון: אין בהגשת הנתונים כדי לפטור את המבקש מאחריותו לעמידת אב הטיפוס של המכשיר החשמלי בדרישות הנצילות האנרגטית.

איתי עצמון: כלומר, מותר יהיה להם להביא נתונים למי שמבקש לייבא את המכשיר החשמלי, נתונים מכל מיני מקורות.

איתי עצמון: לא מגדירים כאן בדיוק את המקור.

יעקב מרגי: הנוסח שקראת לא מופיע אצלנו.

איתי עצמון: מופיע.

רז הילמן: אפשר לשאול את משרד האנרגיה?

יעקב מרגי: כן.

רז הילמן: אני מנסה להבין את סעיף 3ג(ג).

רז הילמן: היבואן יצטרך לצרף נתונים בעניין עמידתו של אב הטיפוס של המכשיר.

רז הילמן: איך היבואן ידע אילו נתונים הוא יידרש לתת?

רז הילמן: באיזה אופן הוא יקבל את המידע מה הוא צריך ובאיזה אופן תהיה אחידות מול תקנות שונות?

רז הילמן: מה משרד האנרגיה מבקש לדרוש מהיבואנים?

רז הילמן: האם אתם יודעים כבר במשרד האנרגיה מה תרצו לבקש?

איציק יוניסי: יש חוק ויש תקנות.

רז הילמן: כבר לפני חודש וחצי שאלתי אתכם ועוד לא קיבלתי תשובה.

יעקב מרגי: עליתי לאוקטבה אחרת, זה אומר שהדיון מרגע זה מתחיל להתנהל בצורה אחרת.

יעקב מרגי: או שתקרא או שתבין או שתקשיב לכל הדיון.

יעקב מרגי: אנחנו בתהליך של חקיקה, ונאמר כבר שיהיו הנחיות ויפורסמו הנחיות.

יעקב מרגי: אתה רוצה עכשיו לדעת מה שיצא בעתיד?

רז הילמן: אני אומר שייתנו דוגמה.

רז הילמן: למשל מכונת כביסה.

יעקב מרגי: אני לא מקיים עכשיו דיון.

יעקב מרגי: הם יקיימו דיון מקצועי אצלם והם יוציאו הנחיות.

יעקב מרגי: הם מחויבים על פי החקיקה להוציא הנחיות.

יעקב מרגי: הממונה חייב לפרסם הנחיות, ותקבל אותן ותוכל להסיג עליהן.

יעקב מרגי: ואם לא תקבל מהם סעד ותהיה צודק, אתה יכול להמשיך לפנות לוועדת הכלכלה, אנחנו כאן.

יעקב מרגי: אז בוא נייעל את תהליך החקיקה.

יעקב מרגי: אנחנו מצביעים על 3ב ו-3ג, כפי שקראנו, עם התיקונים.

יעקב מרגי: מי בעד?

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: מתקדמים.

שבתי אלבוחר: אישור הממונה.

שבתי אלבוחר: 3ד.

שבתי אלבוחר: (א) יבואן או יצרן המבקש אישור עמידה בדרישת נצילות אנרגטית, מאת הממונה (בחוק זה – אישור הממונה), יגיש לממונה בקשה לכך באופן מקוון ובהתאם להוראות לפי סעיף קטן (ד) (בסעיף זה – בקשה לממונה).

שבתי אלבוחר: (ב) לבקשה לממונה יצרף המבקש תוצאות של בדיקה שבוצעה במעבדה בישראל המעידות על כך שאב הטיפוס של המכשיר החשמלי עומד בדרישת נצילות אנרגטית.

שבתי אלבוחר: (ג) הממונה ייתן אישור לפי סעיף זה אם מצא כי על פי תוצאות הבדיקה שצורפו לבקשה לממונה, אב הטיפוס של המכשיר החשמלי עומד בדרישת נצילות אנרגטית.

שבתי אלבוחר: (ד) השר רשאי לקבוע הוראות לעניין אופן הגשת בקשה לממונה ולעניין אופן מתן האישור.

יעקב מרגי: התייחסות עניינית ל-3ד.

שבתי אלבוחר: מה שקראתי כאן זה מסלול שקיים היום, שהאופציה הזאת עומדת בפני כל יבואן שרוצה בוודאות לדעת אם המכשיר עומד בדרישות התייעלות אנרגטית, אז הוא מביא את זה למעבדה בישראל, מקבל תוצאות, מגיש את התוצאות.

שבתי אלבוחר: אם זה עומד בדרישה הוא מקבל אישור.

שבתי אלבוחר: זה המסלול הקיים היום, וזה נשמר במסגרת התיקון לחוק.

יעקב מרגי: תודה.

יעקב מרגי: הצבעה על 3ד, בהיעדר התייחסויות והסכמה.

יעקב מרגי: מי בעד?

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: 3ד אושר.

יעקב מרגי: 3ה.

שבתי אלבוחר: תוקף אישורים ואיסור העברה, שעבוד או עיקול.

שבתי אלבוחר: 3ה.

שבתי אלבוחר: (א) אישור על פי הצהרה או אישור הממונה יינתן לתקופה של שנה, ואולם, הממונה רשאי, בהחלטה מנומקת בכתב, להאריך את תוקף האישור בשנה נוספת לפי בקשת היבואן או היצרן.

יעקב מרגי: למה נמחק?

יעקב מרגי: אם לא היינו רואים לא היינו שואלים, אבל רואים שנמחק משהו.

איתי עצמון: המחיקה היא בעקבות הערות שהעברנו למשרד האנרגיה.

איתי עצמון: שאלנו למעשה מה ההבדל בין התקופה שהממונה קוצב לאותם אישורים לבין הסמכות שהייתה כאן לשר לקבוע את תקופות התוקף של האישורים, מה היחס בין שני המרכיבים האלה.

איתי עצמון: וחשבנו גם שראוי שתהיה בהירות וודאות בחקיקה הראשית מהו תוקף האישור.

איתי עצמון: משרד האנרגיה מעוניין בתוקף של שנה לשני סוגי האישורים, תוך מתן סמכות לממונה במשרד האנרגיה להאריך את תוקף האישור בשנה נוספת לפי בקשת היבואן או היצרן.

איתי עצמון: וכאן אני שואל את משרד האנרגיה האם הם מבקשים גם לאפשר בכל זאת איזושהי גמישות לשנות את תקופת התוקף שלא דרך תיקון חקיקה ראשית, דהיינו להסמיך את שר האנרגיה באישור ועדת הכלכלה לשנות את תקופת התוקף או לקבוע תקופות תוקף שונות בהתאם לסוגי המכשירים כפי שיקבע.

איתי עצמון: כלומר, לאפשר בחקיקת משנה לשנות את התקופה הזאת.

שבתי אלבוחר: זה נושא שעלה הבוקר, ואנחנו כן נשמח אם נצטרך בעתיד – הרי כפי שדיברנו, זה חוק שיעמוד בתוקף תקופה אולי של עשרות שנים – שכן תינתן לשר הסמכות לשנות את התוקף של האישור, באישור ועדת הכלכלה.

איתי עצמון: אדוני, אני אקריא את הנוסח הראשוני, אנחנו דיברנו על כך הבוקר.

איתי עצמון: השר, באישור ועדת הכלכלה של הכנסת, רשאי לשנות את תקופת התוקף של האישורים כאמור, ולקבוע תקופות תוקף שונות לסוגי מכשירים כפי שיקבע.

איתי עצמון: זה בעצם ייתן לכם את הגמישות הזאת לעשות את זה בחקיקת משנה.

שבתי אלבוחר: (ב) אישור על פי הצהרה או אישור הממונה אינו ניתן להעברה, לשעבוד או לעיקול, אלא אם כן ניתן לכך אישור מראש ובכתב מאת הממונה ובהתאם לתנאים שנקבעו באישור.

יעקב מרגי: התייחסות ל-3ה.

יעקב מרגי: אין התייחסות, ואנחנו עוברים להצבעה.

יעקב מרגי: מי בעד אישור 3ה, כולל התיקון?

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: 3ה אושר.

יעקב מרגי: 3ו רבתי.

שבתי אלבוחר: צירוף תווית דירוג אנרגטי לאישור על פי הצהרה ולאישור הממונה.

שבתי אלבוחר: 3ו.

שבתי אלבוחר: לאישור על פי הצהרה ולאישור הממונה תצורף תווית שעליה סימן המשקף את הדירוג האנרגטי של אב הטיפוס של המכשיר החשמלי (בפרק זה – תווית דירוג אנרגטי); הדירוג האנרגטי ייקבע על סמך הנתונים שפורטו בהצהרה או על סמך תוצאות הבדיקה כפי שצורפו לבקשה לממונה, לפי העניין.

שבתי אלבוחר: חובת שמירת מסמכים.

שבתי אלבוחר: 3ז.

שבתי אלבוחר: (א) יבואן או יצרן שקיבל אישור על פי הצהרה או אישור הממונה ישמור, לרבות בדרך דיגיטלית, מסמכים המעידים על עמידת המכשיר החשמלי בדרישת הנצילות האנרגטית, לתקופה של שבע שנים לפחות.

שבתי אלבוחר: (ב) השר רשאי לקבוע הוראות לעניין שמירת מסמכים לפי סעיף קטן (א), לרבות לעניין אופן שמירתם והיקף המידע שיש לשמור.

יעקב מרגי: מרפרוף על נראה לי ש-(ב) זה עוד סיבוך בירוקרטי, אבל אם החלטתם, החלטתם.

יעקב מרגי: כי זה מפורט.

יעקב מרגי: אני תמיד מביא את הדוגמה של מה שכותב הנביא בתוכחה: "האומר לדבק טוב הוא, ויחזקהו במסמרים".

יעקב מרגי: יש לך 3א.

יעקב מרגי: לקבוע הוראות, איך שומרים מסמך דיגיטלי?

יעקב מרגי: בסדר.

יעקב מרגי: התייחסויות ל-3ו ו-3ז.

יעקב מרגי: אין לכם בעיה עם שמירת מסמכים לשבע שנים לפחות בצורה דיגיטלית?

יעקב מרגי: אין הערות.

יעקב מרגי: אנחנו מצביעים על 3ו ו-3ז.

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: 3ו ו-3ז אושרו.

שבתי אלבוחר: סימן ג': חובות לעניין סימון הדירוג האנרגטי.

שבתי אלבוחר: חובת יבואן ויצרן להעביר למשווק תווית דירוג אנרגטי 3ח.

שבתי אלבוחר: יבואן או יצרן המעביר מכשיר חשמלי למשווק יעביר למשווק, יחד עם המכשיר החשמלי, גם את תווית הדירוג האנרגטי.

שבתי אלבוחר: חובת משווק להציג תווית דירוג אנרגטי 3ט.

שבתי אלבוחר: (א) משווק יציג מכשיר חשמלי, תמונה או ציור של אב טיפוס של מכשיר חשמלי או חפץ הנחזה כמכשיר חשמלי, רק אם הודבקה במקום בולט לעין על גבי המכשיר החשמלי או במיקום אחר כפי שקבע השר, תווית הדירוג האנרגטי.

שבתי אלבוחר: (ב) על אף הוראות סעיף קטן (א), בשיווק מרחוק רשאי משווק להציג לצד תיאור המכשיר החשמלי, במקום תווית הדירוג האנרגטי, את הדירוג האנרגטי של המכשיר החשמלי; השר רשאי לקבוע נתונים נוספים שעל משווק להציג בשיווק מרחוק לפי הוראות סעיף קטן זה; לעניין זה, "שיווק מרחוק" – כהגדרתו בסעיף 14ג לחוק הגנת הצרכן, התשמ"א–1981‏.

יעקב מרגי: התייחסויות?

איתי עצמון: אני מבקש להתייחס לסעיף 3ט.

איתי עצמון: ההסדר שמוצע לקבוע בסעיף 3ט הוא למעשה הסדר צרכני.

איתי עצמון: הוא נועד לחייב את המשווק להציג את המכשיר למכירה רק אם הודבקה עליו התווית במקום בולט, ולאחר מכן יש הוראות מיוחדות לעניין שיווק מרחוק, שזה שיווק ללא נוכחות משותפת של הצדדים לעסקה.

איתי עצמון: מכיוון שהנושא הזה מעלה שאלות מתחום הגנת הצרכן, אנחנו פנינו לרשות להגנת הצרכן והסחר ההוגן כדי לקבל את עמדתם ביחס לסעיף, כי לצערי לא נועצו בהם, ואנחנו עדיין ממתינים לעמדה.

איתי עצמון: אז אני מבקש בינתיים לא לאשר את סעיף 3ט עד שנקבל את ההתייחסות.

איתי עצמון: אבל לסעיף 3ח אין לנו הערות.

יעקב מרגי: מתי הפנית את תשומת לבם?

איתי עצמון: בשבוע שעבר.

יעקב מרגי: ועדיין לא התייחסו?

איתי עצמון: תזכרתי היום.

יעקב מרגי: שים הערת אזהרה, שנדע שלא הצבענו על 3ט.

יעקב מרגי: האם יש התייחסויות?

עידית חנוכה: הרשות להגנת הצרכן הוזמנו לדיון.

יעקב מרגי: הם הוזמנו ולא באו.

יעקב מרגי: הם עסוקים עם הצעת החוק "אל תתקשר אלי".

יעקב מרגי: מי בעד 3ח?

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: 3ח אושר.

יעקב מרגי: 3ט בהמתנה.

יעקב מרגי: במהלך החקיקה או עד סוף החקיקה נקבל החלטה, תלוי בחריצות שלהם.

יעקב מרגי: אם לא, תהיה לנו הזדמנות פעם שנייה לומר להם מה אנחנו חושבים עליהם.

יעקב מרגי: זו הערה נכונה לכל משרדי הממשלה.

יעקב מרגי: כפי שהייעוץ המשפטי של הוועדה שם לב לזה, אצל משרדי הממשלה זה חוזר על עצמו פעם אחר פעם.

יעקב מרגי: אם זה בעניין חופש המידע הצרכני.

יעקב מרגי: תקיימו את זה.

יעקב מרגי: הפרקטיקה אצלכם היא יותר חזקה.

יעקב מרגי: זה שאנחנו עירניים, שהייעוץ המשפטי יודע לעשות את עבודתו נאמנה, אל תבנו על זה.

יעקב מרגי: מצאתם אותנו ביום רגוע.

יעקב מרגי: ביום אחר הייתי אומר לכם גם מה אני חושב עליכם, לא רק על הגנת הצרכן ועל סחר הוגן.

יעקב מרגי: אבל הפעם קיבלתם בונוס.

יעקב מרגי: אני מקווה שלא ניתקל בעוד סוגיות אחרות.

שבתי אלבוחר: גם אני.

שבתי אלבוחר: מתן הוראות בשל אי–עמידת מכשיר חשמלי בדרישת נצילות אנרגטית או בשל דירוג אנרגטי שגוי3י.

שבתי אלבוחר: (א) הממונה רשאי להורות ליבואן או ליצרן לפעול בהתאם למפורט בפסקאות שלהלן, כולן או חלקן, אם מצא כי מכשיר חשמלי שייבא או שייצר, לפי העניין, אינו עומד בדרישת נצילות אנרגטית: (1) להודיע או לפרסם בכלי התקשורת, כפי שיורה לו הממונה, כי המכשיר החשמלי אינו עומד בדרישת נצילות אנרגטית; בלי לגרוע מהאמור בפסקה זו, רשאי הממונה לפרסם בכלי התקשורת כי מכשיר חשמלי אינו עומד בדרישת נצילות אנרגטית; (2) להפסיק לייבא או להעביר למשווק, לפי העניין, את המכשיר החשמלי; (3) לאסוף את המכשיר החשמלי מידי המשווק ולהעבירו למקום אחר, הכול כפי שיורה הממונה.

שבתי אלבוחר: (ב) הורה הממונה כאמור בסעיף קטן (א), רשאי הוא להורות גם למשווק של המכשיר החשמלי שלגביו הורה כאמור להפסיק לשווק או להציג את המכשיר החשמלי.

שבתי אלבוחר: (ג) מצא הממונה כי הדירוג האנרגטי של מכשיר חשמלי כפי שמופיע בתווית הדירוג האנרגטי המתבססת על הצהרת היבואן או היצרן, לפי העניין, הוא שגוי, אף שהוא עומד בדרישת נצילות אנרגטית, רשאי הוא להורות ליבואן או ליצרן להחליף את תווית הדירוג האנרגטי של המכשיר החשמלי וכן רשאי הוא להורות ליבואן או ליצרן על כל אחד מאלה: (1) להודיע או לפרסם בכלי התקשורת, כפי שיורה לו הממונה, בדבר החלפת תווית הדירוג האנרגטי של המכשיר החשמלי; (2) להפסיק לייבא או להעביר למשווק, לפי העניין, את המכשיר החשמלי, עד להחלפת תווית הדירוג האנרגטי כאמור.

שבתי אלבוחר: (ד) הוראות הממונה לפי סעיף זה יינתנו בשים לב לנסיבות העניין, ובכלל זה לפער שבין הנתונים כפי שפורטו בהצהרה לבין הנתונים שעלו מתוצאות בדיקת המכשיר החשמלי במעבדה בישראל.

שבתי אלבוחר: (ה) הממונה לא ייתן הוראה לפי סעיף זה אלא לאחר שהודיע על כך, בכתב, למי שבכוונתו להורות לו כאמור, ונתן לו הזדמנות לטעון את טענותיו.

יעקב מרגי: הערות לסעיף 3י.

שבתי אלבוחר: אנחנו כתבנו את הסמכויות שבסעיף 3י כדי לטפל במצב שאכן יש יבואנים שעל פי ההצהרה מכניסים סחורה שאינה עומדת בדרישות התייעלות אנרגטית, ומצאנו שבאמת הוא הגיש הצהרות שגויות ולכן יש לנו אפשרות להיכנס ולומר: מעכשיו אתם צריכים קודם כל להודיע לציבור שהמכשיר הזה אינו עומד בדרישות התייעלות אנרגטית, שהציבור ידע מה שהוא צריך לדעת לגבי המכשיר הזה.

שבתי אלבוחר: וגם אנחנו יכולים להורות לו להפסיק לייבא את המכשיר, כיוון שהוא לא עומד בדרישות.

שבתי אלבוחר: וגם קבענו עניין של recall, כלומר במידה שזה עד כדי כך חמור אנחנו יכולים להורות לו לאסוף את המכשיר מידי המשווק כדי שזה לא ישווק יותר.

שבתי אלבוחר: הרי הוא משווק משהו שהנתונים היו שגויים לגביו.

שבתי אלבוחר: אנחנו גם קבענו שבמידה שהמכשיר החשמלי כן עומד בדרישות התייעלות אנרגטית, אבל הסיווג שלו לא היה נכון, הדירוג שניתן בהתאם למדרג לא היה נכון, בהתאם לנתונים, אז אנחנו יכולים להורות לו.

יעקב מרגי: תודה רבה.

יעקב מרגי: קראתי יחד איתך.

יעקב מרגי: אני מתייחס ברצינות להליך, ואני מאמין שכך גם האורחים שלנו.

יעקב מרגי: יש התייחסויות?

יעקב מרגי: אדם טבע ודין, בבקשה.

לי-היא גולדנברג: תודה.

לי-היא גולדנברג: שבתי הזכיר פה את המילה recall.

לי-היא גולדנברג: אבל ממה שאני מבינה פה, ה- recall הוא חלקי.

לי-היא גולדנברג: אם המוצר הזה כבר שווק לצרכנים, ההודעה בתקשורת לא מהווה recall אמיתי והנזק שהמוצר הזה בסופו של דבר ייצר להתייעלות האנרגטית במשק לא נפתר על פי הסעיפים שקיימים כיום בחוק.

יעקב מרגי: תקבלי תשובה.

יעקב מרגי: עוד הערות?

איתי עצמון: אדוני, אני אסב את תשומת הלב לכמה תיקונים בעקבות ההערות שהעברנו למשרד האנרגיה.

איתי עצמון: חלקן ממש הערות נוסחיות אבל שבכל זאת יש להן מקום.

איתי עצמון: ההערה הראשונה לעניין ההודעה או הפרסום בכלי התקשורת.

איתי עצמון: ביקשנו להבהיר שמדובר על הודעה לציבור בכלל ועל פרסום בכלי התקשורת.

איתי עצמון: זה מופיע גם בסעיף קטן (א)(1) וגם בסעיף קטן (ג)(1).

איתי עצמון: תיקון נוסף, בפסקה 3 של סעיף קטן (א), לאסוף את המכשיר החשמלי מידי המשווק, היה כתוב כאן: ולהעבירו למקום אחר.

איתי עצמון: אנחנו לא כל כך הבנו מה גדר הסמכות, ואני חושב שניתן לוותר על התיבה הזאת.

יעקב מרגי: זה האיסוף החלקי.

יעקב מרגי: מי שכבר קנה אותו, את רוצה שגם ממנו ייקחו?

לי-היא גולדנברג: בוודאי.

לי-היא גולדנברג: כשעושים recall מסיבות בטיחותיות, אז אוספים גם ממי שיש לו מכשיר שהוא פגוע בטיחותית.

לי-היא גולדנברג: אז מכשיר שהוא לא יעיל אנרגטי, אם אנחנו מעבירים את הנטל בעצם מניעת הכניסה של מכשירים לשלב האכיפתי, שזה מה שהחוק הזה עושה, אז בוודאי שצריך לעשות recall כמו שצריך.

איתי עצמון: יש לי הערה לעניין המשך תהליך ה- recall שנוגע למשווקים.

איתי עצמון: מיד אגיע לנקודה הזאת.

איתי עצמון: כפי שאמרתי, לאסוף את המכשיר החשמלי מידי המשווק, כפי שיורה לו הממונה.

איתי עצמון: כלומר, ההוראה ניתנת ליבואן או ליצרן.

איתי עצמון: בסעיף קטן (ב) מדובר על הפסקת שיווק או הצגה למכירה של המכשיר החשמלי, צריך להוסיף את המילה "למכירה".

איתי עצמון: ולגבי ההערה שנשמעה כאן, אני מקווה שזה נותן מענה להערה לעניין מכשירים שכבר שווקו.

איתי עצמון: אנחנו גם שאלנו בייעוץ המשפטי של הוועדה מה קורה אכן למכשירים שכבר נמצאים ברשתות לשיווק מכשירי חשמל, כלומר כבר הגיעו לידי המשווקים.

איתי עצמון: בעקבות ההערה שלנו בדיון שערכנו עם משרד האנרגיה אנחנו מבקשים להוסיף בסעיף קטן (ג) סמכות לממונה לתת הוראות ליבואן או ליצרן להודיע למשווק לחדול משיווק המכשיר החשמלי עד להחלפת הדירוג האנרגטי, ואם קיבל המשווק הודעה כאמור, עליו להפסיק לשווק את המכשיר עד להחלפת התווית.

איתי עצמון: זה נותן מענה לחלק הזה בשרשרת של הייבוא והשיווק.

יעקב מרגי: אם הבנתי אותה נכון, אם מדברת מעבר ליבואן, מעבר למשווק, ללקוח.

לי-היא גולדנברג: כן, בוודאי ללקוח.

יעקב מרגי: ב- recall של מכונית או מקרר – כשתקני טוסטר או טוסטר אובן.

שבתי אלבוחר: או מזגן שכבר הותקן והוא שילם למתקין של המזגן.

יעקב מרגי: אתה מוכן לנסות להניח את דעתה?

שבתי אלבוחר: זה לא בטיחות, זה לא משהו שמסכן חיי אדם או משהו שצריך לגרום לכך שאנחנו צריכים recall מלא, כמו רכב שאדם עלול להיקלע לתאונת דרכים.

שבתי אלבוחר: פה מדובר במכשירים שהותקנו והופעלו, ולכן ביקשנו recall באופן שמתאים לנסיבות.

לי-היא גולדנברג: זה בוודאי לא מניח את הדעת.

יעקב מרגי: אני חושב שזה הניח את דעתי כמחוקק.

יעקב מרגי: אנחנו מתבלבלים בין תקינותו של מכשיר לבין דירוג אנרגטי.

יעקב מרגי: בדירוג אנרגטי עד למשווק אני חושב שזה נדיב וטוב.

לי-היא גולדנברג: השאלה מה המטרה של החוק הזה, אדוני.

יעקב מרגי: אין חוק בבית הזה שמבטיח לך אוטופיה.

יעקב מרגי: אני כ-18 שנים כאן בבית הזה, הבטיחו לי הרבה ולא קיבלתי אף פעם אוטופיה בשום חקיקה.

יעקב מרגי: אבל זה משפר מצב.

יעקב מרגי: תודה.

לי-היא גולדנברג: החוק הזה לא משפר מצב, לדעתנו הוא פוגע במצב.

יעקב מרגי: אני מכיר את הגישה של הכול או לא כלום.

יעקב מרגי: קחי את דברי הימים שלי, והצהרתי בפני הציבור פעמים רבות, הורדתי מתוכנית העבודה שלי הכול או לא כלום.

לי-היא גולדנברג: לא ביקשתי הכול או לא כלום.

יעקב מרגי: כשאת אומרת שהוא לא משפר מצב, אני רואה בזה הכול או לא כלום, וחבל.

לי-היא גולדנברג: בפן הסביבתי החוק הזה לא משפר.

לי-היא גולדנברג: לא אמרתי שנפסול את החוק, אבל בואו ננסה לשפר אותו ככל שיש בעיה.

יעקב מרגי: אין דרך, אין אפשרות לאסוף את זה מהלקוחות.

לי-היא גולדנברג: בוודאי שיש.

יעקב מרגי: תמיד אפשר.

יעקב מרגי: השאלה מה המחיר.

יעקב מרגי: מכון התקנים, בבקשה.

עוזי אלוף: אני רוצה להציע משהו אחר.

עוזי אלוף: יכול להיות באמת שאי אפשר לעשות recall למוצרים.

עוזי אלוף: ברור שזה פוגע בסביבה, ואי אפשר אולי לעשות recall למוצרים מהבית, אבל בכל זאת יש פה מצב שבו יבואן הונה את הצרכן הסופי, בידיעה או שלא בידיעה.

עוזי אלוף: הצרכן הסופי ציפה לשלם בסוף כל חודש X, והוא משלם X פלוס Y. והשאלה האם נותנים סעד לצרכן בחוק עצמו.

יעקב מרגי: יש התייחסות בחוק למי שנתן הצהרה כוזבת?

יעקב מרגי: בשוגג אני חי עם זה, בתום לב אני חי עם זה.

שבתי אלבוחר: אם יש הצהרה שגויה, כוזבת, אז יש רשות להטיל עיצום כספי.

איתי עצמון: לעניין סעיף קטן (ד), הוראות הממונה לפי סעיף זה יינתנו בשים לב לנסיבות העניין ובכלל זה לפער וכו'.

איתי עצמון: ברור שהוראות הממונה צריכות להינתן בשים לב לנסיבות העניין, ולכן התיבה מיותרת.

איתי עצמון: מה שאנחנו מציעים לכתוב הוא: יינתנו בשים לב בין היתר לפער שבין הנתונים כפי שפורטו בהצהרה לבין הנתונים שעלו מתוצאות בדיקת המכשיר החשמלי במעבדה בישראל.

יעקב מרגי: מוסכם עליכם?

יעקב מרגי: אוקיי.

יעקב מרגי: מי בעד אישור 3י?

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: 3י אושר.

שבתי אלבוחר: מפר אמון.

שבתי אלבוחר: 3יא.

שבתי אלבוחר: (א) הממונה רשאי לקבוע כי יבואן או יצרן שהגיש בקשה לאישור על פי הצהרה או לאישור הממונה, על יסוד מידע כוזב או שגוי, לרבות באמצעות הצהרה כוזבת או שגויה או נתונים כוזבים או שגויים, הוא מפר אמון, לתקופה שקבע ושלא תעלה על שנה.

שבתי אלבוחר: (ב) הממונה לא יקבע כאמור בסעיף קטן (א) אלא לאחר שהודיע על כך, בכתב, למי שבכוונתו לקבוע לגביו כי הוא מפר אמון, ונתן לו הזדמנות לטעון את טענותיו.

שבתי אלבוחר: (ג) מפר אמון לא יהיה רשאי לקבל אישור על פי הצהרה בתקופה שבה חלה לגביו הקביעה כאמור בסעיף קטן (א).

שבתי אלבוחר: (ד) השר רשאי לקבוע הוראות לעניין דרישת ערובה ממפר אמון, ובין השאר, הוראות בדבר סוג הערובה, תנאיה, סכומה וחילוטה.

שבתי אלבוחר: יש מספר קטן של תיקונים.

שבתי אלבוחר: איתי יעדכן.

איתי עצמון: את המודל הזה שאבתם ממה שקיים היום בדיני הייבוא והייצוא, הסוגיה של הכרזה על יבואן או יצרן כמפר אמון, נכון?

שבתי אלבוחר: כן.

איתי עצמון: לגבי סעיף קטן (א), לעניין התקופה שבה אותו יבואן או יצרן ייחשב כמפר אמון, אנחנו מציעים שאורך התקופה ייקבע בשים לב לחומרת ההפרה ולנסיבותיה.

איתי עצמון: מכיוון שניתן כאן מעין צ'ק פתוח להכריז על כך לתקופה שלא תעלה על שנה.

איתי עצמון: הרכיב הזה שהוספתי מכוון את שיקול הדעת.

איתי עצמון: תיקון נוסף, קביעת הממונה תהיה בהודעה מנומקת בכתב.

איתי עצמון: לעניין סעיף קטן (ד), אתם ביקשתם להסמיך את שר האנרגיה לקבוע הוראות לעניין דרישת ערובה.

איתי עצמון: אבל מה שחסר כאן זה המרכיב של סמכות הממונה לדרוש בכלל את הערובה ממפר אמון, בהתאם להוראות אם השר יקבע אותן.

איתי עצמון: אז אנחנו מציעים לכתוב: הממונה רשאי לדרוש ערובה ממפר אמון בהתאם להוראות שהשר רשאי לקבוע לעניין דרישת ערובה, ובכלל זה הוראות בדבר סוג הערובה, תנאיה, סכומה וחילוטה.

יעקב מרגי: יש לנו סעיף מיוחד לערובה?

איתי עצמון: זה יהיה הסעיף.

איתי עצמון: מה שאנחנו ביקשנו זה לכתוב בצורה ברורה את סמכות הממונה לדרוש את הערובה ממפר האמון, לא להסתפק רק בתקנות.

יעקב מרגי: התייחסות ל-3יא.

יעקב מרגי: אין התייחסויות, אנחנו מצביעים על 3יא.

יעקב מרגי: מי בעד?

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: 3יא אושר.

איתי עצמון: למעשה זה סעיף הליבה של התיקון, כי פה ייקבע היקף התחולה שלו.

איתי עצמון: הסעיף שמסמיך את השר להתקין תקנות.

שבתי אלבוחר: זה סעיף חשוב מאוד.

שבתי אלבוחר: אני אקרא את זה בלי תיקונים, ואחר כך תשלים.

יעקב מרגי: מותר לשאול כמה זמן ישבתם על החוק הזה?

שבתי אלבוחר: הרבה זמן.

יעקב מרגי: מה זה הרבה זמן?

יעקב מרגי: בחקיקה צריך להגדיר.

שבתי אלבוחר: גיבשנו את זה לפני כשנתיים וחצי, תוך התייעצות עם משרד המשפטים וגורמים נוספים.

שבתי אלבוחר: בגלל היעדר ממשלה, לא יכולנו להעביר את זה.

יעקב מרגי: מזל שיש לכם תירוץ מנצח.

יעקב מרגי: לא ראיתי שכאשר היו ממשלות היה קצב יותר מהיר, אבל לא משנה.

אוריאל בבצ'יק: החלטת הממשלה בנושא הייתה ב-2016, והחוק עבר בקריאה ראשונה ב-2018, ואז הכנסת התפזרה.

יעקב מרגי: בין 2016 ל-2018 זה זמן די והותר, יכולנו להעביר.

יעקב מרגי: אבל טוב מאוחר מאשר בכלל לא.

יעקב מרגי: זו הזדמנות שלי תמיד לצלוף במשרדי הממשלה על היעילות והזריזות בתקנת תקנות וחקיקה ראשית וחקיקת משנה וכתיבת הוראות והנחיות לפי כל ההגדרות המשפטיות שלכם.

שבתי אלבוחר: תקנות נצילות אנרגטית.

שבתי אלבוחר: 3יב.

שבתי אלבוחר: (א) השר רשאי לקבוע סוגים של מכשירים חשמליים שהוראות פרק זה יחולו עליהם; קבע כאמור, יקבע לגבי כל אחד מסוגי המכשירים החשמליים כאמור הוראות בעניינים המפורטים בפסקאות (1) עד (4) וכן רשאי הוא לקבוע לגבי כל אחד מהם הוראות בעניין המפורט בפסקה (5): (1) דרישה שלפיה הנצילות האנרגטית שלהם תעלה על נצילות אנרגטית מזערית כפי שתיקבע (בפרק זה – דרישת נצילות אנרגטית); (2) דרך הבדיקה לקביעת עמידתם בדרישת נצילות אנרגטית; (3) נתונים שיש לצרף להצהרה לפי סעיף 3ג(ג)(1) לשם הוכחת עמידתו של אב הטיפוס של המכשיר החשמלי בדרישת נצילות אנרגטית; (4) המדרג האנרגטי; (5) מתכונתה וצורתה של תווית דירוג אנרגטי.

שבתי אלבוחר: (ב) תקנות לפי סעיף קטן (א) ייקבעו באופן שלא ימנע יבוא של מכשירים חשמליים בידי יבואן שאינו יבואן ישיר, ובשים לב לנהוג במדינות מפותחות בעלות שווקים משמעותיים ולמטרה לצמצם חסמים בין ישראל למדינות העולם בנוגע לסחר במכשירים חשמליים; לעניין זה, "יבואן ישיר" – יבואן המייבא מכשיר חשמלי בהתאם להסכם עם היצרן של אותו מכשיר.

שבתי אלבוחר: (ג) תקנות לפי סעיף קטן (א)(3) אין חובה לפרסמן ברשומות, ואולם השר יפרסם ברשומות הודעה על קביעת תקנות כאמור ועל מועד תחילתן; תקנות כאמור וכל שינוי בהן יועמדו לעיון הציבור במשרד האנרגיה ויפורסמו באתר האינטרנט של משרד האנרגיה, ורשאי השר לקבוע דרכים נוספות לפרסומן.

שבתי אלבוחר: פטור.

שבתי אלבוחר: 3יג.

שבתי אלבוחר: השר רשאי לקבוע מקרים או נסיבות שבהתקיימם רשאי הממונה, בהחלטה מנומקת בכתב, לתת פטור מההוראות לפי פרק זה, כולן או חלקן.

יעקב מרגי: אתה רוצה להסביר?

שבתי אלבוחר: 3יב מיועד להסמיך את השר להתקין את התקנות שצריכים כדי ליישם את החוק הזה.

שבתי אלבוחר: זאת אומרת, אנחנו מדברים על הרף של התייעלות אנרגטית, זאת אומרת שאם המכשיר לא עובר את הרף הזה אז לא ניתן יהיה לייבא אותו.

שבתי אלבוחר: (2), כפי שאמרתי, זה איך בודקים, איך אפשר בכלל לבדוק שהוא עומד על הרף הזה.

שבתי אלבוחר: (3) זה היתרים שדיברנו עליהם קודם, שהיבואן יצטרך להצהיר לגביהם.

שבתי אלבוחר: (4) זה מדרג, הסולם כפי שדיברנו עליו, ו-(5) זה הצורה של התווית.

שבתי אלבוחר: סעיף (ב) – אנחנו לא מחפשים פה חסמי ייבוא, וכאשר ייכתבו התקנות צריכים לכתוב אותן בדרך שלא נעמוד חסמי ייבוא בפני היבואנים.

יעקב מרגי: איך אנחנו נוודא שלא תתירו את הרסן יותר מדי או שלא תשימו חסמים מיותרים?

יעקב מרגי: נסמוך עליכם?

שבתי אלבוחר: כל המטרה של החוק הזה היא כדי להסיר חסמים, כדי להקל על ייבוא.

יעקב מרגי: בעולמנו הקטן יש תמורות.

שבתי אלבוחר: לכן זה באמת קבוע במדיניות המרכזית.

יעקב מרגי: כנראה לא הבנת את השאלה.

אוריאל בבצ'יק: אנחנו הרי מתאימים את התקנות לתקינה האירופאית, כלומר במובן הזה אנחנו עושים את ההתאמה לתקינה האירופאית, וזה גם כתוב בכמה סעיפים כאן.

אוריאל בבצ'יק: גם הקביעה של סוגי המכשירים היא סבירה, לפי התקינה האירופאית.

יעקב מרגי: נרצה פיקוח פרלמנטרי על התקנות.

יעקב מרגי: מה העמדה שלכם?

שבתי אלבוחר: העמדה שלנו שאין בכך צורך.

שבתי אלבוחר: לעומת זאת, אנחנו קבענו תוך התייעצות עם היועץ המשפטי של הוועדה שתהיה התייעצות חובה עם המשרד להגנת הסביבה.

יעקב מרגי: יש דבר כזה?

איתי עצמון: תכף נגיע לזה.

שבתי אלבוחר: זה דבר שקיים היום בחוק, ואנחנו מתייעצים איתם כהתייעצות חובה עם השר.

איתי עצמון: אני רוצה לחדד את השאלה.

איתי עצמון: מה ששאל היושב-ראש הוא לא על התהליכים הפנים-ממשלתיים, הוא שאל על מערכת היחסים של משרד האנרגיה מול ועדת הכלכלה.

יעקב מרגי: שר מתקן תקנות.

איתי עצמון: יש כאן כמה סטים של תקנות.

איתי עצמון: אם אני מבין נכון, השר יקבע בתקנות סוגים של מכשירים חשמליים שהוראות הפרק יחולו עליהם.

איתי עצמון: אתם יכולים כבר להגיד לנו מהם סוגי המכשירים החשמליים שבכוונת

איתי עצמון: כם לקבוע באותן תקנות, זה דבר אחד.

איתי עצמון: ודבר שני, האם מדובר בסט נפרד מההסמכה הנוספת של ההוראות לגבי דרישת הנצילות האנרגטית, דרך הבדיקה, המדרג וכו'.

איתי עצמון: כלומר, יש כאן בעצם קביעת הסוגים וההוראות שיחולו על אותם סוגי מכשירים חשמליים.

שבתי אלבוחר: אני יכול לענות שאנחנו מדברים על סט אחד של תקנות שיכללו את כל המרכיבים שיש לנו בסעיף 3יב.

שבתי אלבוחר: אלה לא תקנות נפרדות.

שבתי אלבוחר: לגבי השאלה לגבי אילו מכשירים, אנחנו מדברים על מכשירי צריכה, לא על מכשירים שהציבור לא צורך אותם.

שבתי אלבוחר: זה לא מכשירים תעשיתיים, לא מכשירים ביטחוניים למשל.

שבתי אלבוחר: אנחנו מדברים על מדיח כלים, מכונת כביסה, ייתכן גם נורות חשמליות.

שבתי אלבוחר: מכשירים ביתיים שנמצאים בכל בית.

איתי עצמון: איך יחול המתווה?

איתי עצמון: האם המתווה יחול באופן מדורג, כלומר בהתחלה תתחילו עם מספר סוגי מכשירים חשמליים ולאחר מכן תרחיבו?

שבתי אלבוחר: זו שאלה טובה מאוד.

שבתי אלבוחר: אנחנו מתכוונים לעשות את השינויים באופן מדורג, מכיוון שפה יש שינוי מהותי על הדרך הנהוגה היום לייבוא מכשירים חשמליים.

שבתי אלבוחר: לכן ניקח סוגים שונים, למשל מדיחי כלים.

שבתי אלבוחר: נתקין תקנות חדשות, והתקנות האלה יבטלו את התקנות הקיימות ואנחנו נבחן את המצב אחרי התקנת התקנות החדשות באופן מדורג.

שבתי אלבוחר: המערכת תבחן אם זה עובד, אם ההצעות הן נכונות.

שבתי אלבוחר: אם יש כל כך הרבה הצעות שגויות שלא נוכל להתקדם ולא נוכל להמשיך, אז אפשר לעשות סטופ.

יעקב מרגי: התקנות האלה יחליפו תקנות אחרות?

שבתי אלבוחר: כן.

יעקב מרגי: מה הסטטוס של התקנות האחרות שאלה מחליפות אותן?

שבתי אלבוחר: התקנות הקיימות, בהתאם לחוק כפי שנמצא היום בלי התיקון מתייחסות למדיחי כלים, למקררים.

שבתי אלבוחר: מצבם ימשיך.

יעקב מרגי: כאשר משנים את התקנות האלה הן חייבות פיקוח פרלמנטרי?

שבתי אלבוחר: התקנות האלו כן, בהתאם לסעיף 3.

יעקב מרגי: אז למה להוריד את זה?

שבתי אלבוחר: מכיוון שאנחנו מצמידים את עצמנו לתקן הבין-לאומי ואנחנו לא חולקים על התקן הקיים, זאת אומרת התקן הישראלי שמאמץ את התקן הבין-לאומי.

יעקב מרגי: אני אקשה עליך.

יעקב מרגי: אז תבטל את כל הסעיף ותכתוב שהחוק מחייב אותך להיצמד לתקן האירופאי.

יעקב מרגי: אתה לא כותב את זה.

יעקב מרגי: אתה לא מצמצם את זה לשם.

יעקב מרגי: אם אתה רוצה שאני אסמיך את השר הממונה לכתוב תקנות, אני לא יודע מה הוא יכתוב שם.

שבתי אלבוחר: אני חושב שדיברנו על זה, אם לא אני כן יכול להביא בפני הוועדה, שככל שתהיה חריגה - - -

יעקב מרגי: לא חסרה עבודה לוועדת הכלכלה.

יעקב מרגי: אין לנו עניין לדון על כל מיני תקנות אזוטריות.

יעקב מרגי: אבל אם אלה התקנות הקודמות שמחליפות תקנות אחרות, שהן מחויבות פיקוח פרלמנטרי, למה אתה רוצה למחוק?

יעקב מרגי: תשכנע אותי למה פה אני אוריד את הפיקוח הפרלמנטרי.

שבתי אלבוחר: מכיוון שפה אנחנו מוצמדים לתקן הבין-לאומי.

יעקב מרגי: לא שכנעת אותי בזה.

שבתי אלבוחר: אולי עמיחי יכול לומר.

איתי עצמון: אעיר הערה משפטית.

איתי עצמון: התקנות שהגיעו לאישור הוועדה בשנים האחרונות מכוח חוק מקורות אנרגיה, הגיעו למעשה מכיוון שההפרה של ההוראות היא פלילית.

איתי עצמון: כלומר, הן הגיעו לאישור הוועדה מכוח הדין הכללי לפי סעיף 2ב לחוק העונשין והן נדונו כאן לאורך שנים.

איתי עצמון: אני חושב שכל הסטים של תקנות מקורות אנרגיה הגיעו לכאן לאישור ועדת הכלכלה.

שבתי אלבוחר: נכון.

אוריאל בבצ'יק: אני רק אחדד ואומר שמטרת העבודה שלי לפחות היא להאיץ את הקצב של התקנות ולעדכן אותן בהתאם למדיניות.

יעקב מרגי: למה שלא יהיה פיקוח פרלמנטרי?

יעקב מרגי: אתה לא משיב.

יעקב מרגי: תגידו לי, זה קריטי, לא קריטי, מפריע, לא מפריע, לא צריך, כן צריך.

יעקב מרגי: תשכנעו אותי.

אוריאל בבצ'יק: אני מפחד לבזבז את זמנו של כבודו.

יעקב מרגי: הבנתי אותך.

יעקב מרגי: אז יהיה פיקוח פרלמנטרי.

יעקב מרגי: תודה.

יעקב מרגי: על תחוס על זמני, אני רוצה את טובת הציבור, את טובת העניין.

אוריאל בבצ'יק: הנצילות של המכשירים, התקנות האירופאיות מתעדכנות מעת לעת.

אוריאל בבצ'יק: אנחנו מדברים על לפחות 11 סוגי מכשירי חשמל לפחות.

אוריאל בבצ'יק: 11 מכשירים, לכל אחד יש התקנה שלו.

אוריאל בבצ'יק: האירופאים מעדכנים פעם בשנה, פעם בשנתיים, את הנצילות המינימלית של המכשירים.

אוריאל בבצ'יק: אנחנו רוצים להיות עדכניים ולעדכן בזריזות.

אוריאל בבצ'יק: העניין הוא לאפשר לשר את הסמכות להתיר את התקנות בהתאם לתקינה האירופאית בצורה זריזה.

יעקב מרגי: אז תכתוב שהשר יתקין תקנות בהתאם לתקינה האירופאית, ואני רגוע לכאורה.

יעקב מרגי: אתה לא כותב את זה.

יעקב מרגי: אתה נותן לו פה חופש פעולה לתקן תקנות בכלל.

שבתי אלבוחר: יש גם נימוקים נוספים, כפי שאיתי אמר.

יעקב מרגי: אני שואל שאלה פשוטה.

יעקב מרגי: לפי לדעתכם צריך פיקוח פרלמנטרי או לא?

יעקב מרגי: אם לא, תשכנעו אותי למה.

אוריאל בבצ'יק: זה עניין טכני לחלוטין.

אוריאל בבצ'יק: מדובר בתקנות שמאמצות חקיקה, ברובה היא חקיקה אירופית שמתבססת על תקנים אירופאיים.

איתי עצמון: כל התקנות לפי סעיף 3 לחוק היום מגיעות לאישור ועדת הכלכלה, כפי שאמרתי.

איתי עצמון: וכפי שהוספתי עוד, היום כל הפרה של הוראות התקנות היא בעצם עבירה פלילית, ולכן התקנות האלה הגיעו לכאן, משני הטעמים האלה.

איתי עצמון: שואל היושב-ראש למה עכשיו לקבוע את החריג הזה לגבי תקנות נצילות אנרגטית שהן לא יהיו טעונות בכלל פיקוח פרלמנטרי.

שבתי אלבוחר: יש הבדל אחד מהותי, שאיתי גם ציין וגם אני יכול לחדד, שההפרה של התקנות לעומת התקנות הקיימות לא גוררת העמדה לדין ורישום פלילי.

איתי עצמון: רק עיצומים כספיים.

שבתי אלבוחר: רק עיצומים כספיים.

שבתי אלבוחר: ולכן בדרך כלל פיקוח פרלמנטרי נובע, ואני מכיר את זה גם מחוק החשמל.

שבתי אלבוחר: אף על פי שבחוק החשמל לא נקבע בכלל שיש פיקוח פרלמנטרי, אלא מכיוון שהוראות גוררות אחריות פלילית אז מביאים את זה לוועדה.

שבתי אלבוחר: פה אין כל אחריות פלילית, זה רק אזרחי לחלוטין בעניין הטלת עיצום כספי, וזה הבדל אחד מהותי משפטי.

שבתי אלבוחר: אני מזכיר שכל המטרה היא להביא לכך שאין חריגה בין ישראל לבין שאר אומות העולם המפותחות, כך שהכללים שאנחנו קובעים והתקן שאנחנו קובעים על פיו הוא בעצם כבר נקבע.

שבתי אלבוחר: זה תקן ישראלי שמאמץ תקן בין-לאומי, דבר שלא היה בעבר, וזו עוד סיבה שהצורך בפיקוח פרלמנטרי על התקנות האלה הוא יותר קטן מאשר הפיקוח הנדרש בהתאם לתקנות הקודמות.

שבתי אלבוחר: אני שוב רוצה לציין שנקבעה חובת התייעצות עם גוף שכן יש לו הרבה ידע מקצועי בעניין הגנת הסביבה.

איתי עצמון: שבתי, אתה מגיע כבר לנושא שהוא לא הנושא שעכשיו נדון.

יעקב מרגי: סיכמתי את זה.

יעקב מרגי: שכנעתי את עצמי שלא צריך פיקוח פרלמנטרי.

שבתי אלבוחר: תודה.

איתי עצמון: יש לנו כמה הערות לסעיף 3יב.

איתי עצמון: ההערה הראשונה היא לעניין הסמכת השר להתקין תקנות לפי פסקאות 1 עד 5.

איתי עצמון: מה שכתבתם כאן הוא שאם נקבע סוג מכשיר חשמלי שהפרק הזה יחול עליו, השר יקבע בחובה הוראות בעניינים המפורטים בפסקאות 1 עד 4.

איתי עצמון: מה שבעצם נותר כאן כחריג זה פסקה 5, מתכונתה וצורתה של תווית הדירוג האנרגטי, והתוצאה המשפטית היא שאם לא יהיו תקנות, למעשה כל יבואן או יצרן יחליט בעצמו מהי מתכונתה וצורתה של התווית.

איתי עצמון: אני מניח שלא לכך הייתה הכוונה, ולכן אני מציע לכתוב שהשר יקבע הוראות לפי פסקאות 1 עד 5, לא עד 4, והסיפה וכן רשאי הוא לקבוע לגבי כל אחד מהם הוראות בעניין המפורט בפסקה 5, החלק הזה יימחק.

שבתי אלבוחר: מקובל.

איתי עצמון: הערה נוספת, להעביר בפסקה 2 דרך הבדיקה לקביעת עמידתם, צריך לומר כאן "של המכשירים החשמליים בדרישת נצילות אנרגטית".

איתי עצמון: הערה נוספת, שעלתה גם קודם, לעניין הנתונים שיש לצרף להצהרה.

איתי עצמון: כאן הצעתם שהשר יקבע את אותם נתונים בתקנות, ובסעיף קטן (ג) הצעתם לקבוע הוראה די חריגה שקובעת שלמעשה התקנות האלה לא יפורסמו ברשומות ותהיה רק הודעה על קביעתן ועל מועד תחילתן, ולחלופין שהם יועמדו בעצם לעיון הציבור באתר האינטרנט של משרד האנרגיה.

איתי עצמון: אני רוצה לומר שהמודל הזה, שהוא מודל מאוד חריג, לא כל כך מקובל עלינו.

איתי עצמון: אנחנו חושבים שאם מדובר בחקיקת משנה היא צריכה להתפרסם ברשומות, ככל שמתפרסמת כל חקיקת משנה.

איתי עצמון: אם מדובר על הוראות נוהל, הוראות הממונה או הוראות של הרגולטור שבאמת יש צורך בגמישות מסוימת לגבי השינוי שלהן, אני מבין באופן די תכוף, כל שנה לפי מה שהבנתי מנציגי משרד האנרגיה, צריך להבנתי למצוא מודל אחר שקיים היום.

איתי עצמון: קיים בחוקים הפיננסיים, יש סמכויות למפקח על הביטוח לקבוע הוראות נוהל, יש הוראות ניהול בנקאי תקין שקובע בנק ישראל.

איתי עצמון: חשבנו שאת פסקה 3 צריך למחוק מכאן מסמכות השר להתקין תקנות, ולקבוע סעיף נפרד שיסמיך את הממונה להורות על הנתונים שיש לצרף להצהרה לשם הוכחת עמידתו של אב טיפוס של מכשיר חשמלי ודרישת נצילות אנרגטית, ולאחר מכן רשימת הנתונים תפורסם באתר אינטרנט של משרד האנרגיה והממונה יפרסם גם הודעה על כל שינוי שבאותם נתונים.

איתי עצמון: כלומר שהציבור לא יצטרך לדעת האם כן פורסם או לא פורסם.

איתי עצמון: זמן קצר לפני הישיבה היו עוד הערות למשרד המשפטים.

איתי עצמון: אם יש כאן נציג משרד המשפטים שרוצה להתייחס.

יעקב מרגי: נציג משרד המשפטים, בבקשה.

נטע שפירא: תודה, היושב-ראש.

נטע שפירא: אשמח להתייחס.

נטע שפירא: בהמשך למה שאיתי אמר, דיברנו עם משרד האנרגיה ועם הייעוץ המשפטי של הוועדה על קביעת ההוראות.

נטע שפירא: זה באמת נשמע סביר בהוראות דינמיות מקצועיות שמתעדכנות כל הזמן שזה יהיה בסמכות הממונה והדבר מקובל עלינו.

נטע שפירא: אנחנו הצענו נוסח, שלחנו אותו לפני זמן קצר לעיון הוועדה, שיאפשר לממונה לקבוע הוראות בדבר הנתונים שיש לצרף הצהרה, ושהוראות הממונה האלה לא יפורסמו ברשומות, אבל הממונה יפרסם ברשומות הודעה על זה שהוא פרסם את ההוראות ואת המועד של התחילה שלהן, וכל ההוראות האלה יועמדו לעיון הציבור כמובן במשרד האנרגיה ויפורסמו באתר האינטרנט של משרד האנרגיה, והשר יהיה רשאי לקבוע דרכים נוספות על פרסום שלהן.

נטע שפירא: זו הייתה הצעה שלנו בעקבות צורך שעלה, לקבוע הוראות דינמיות.

איתי עצמון: שיניתם למעשה את הנוסח של סעיף קטן (ג), תוך שינוי המודל מתקנות להוראות הממונה.

איתי עצמון: אבל הבסיס נשאר עדיין נוסח סעיף קטן (ג).

נטע שפירא: נכון.

איתי עצמון: העברתם לנו את הנוסח הזה, נכון?

נטע שפירא: העברנו לכם נוסח.

נטע שפירא: אנחנו נוודא את זה אתכם שוב.

יעקב מרגי: משרד האנרגיה, אתם מכירים את זה?

שבתי אלבוחר: כן, אנחנו מקבלים את זה.

שבתי אלבוחר: יש בזה האיזונים המתאימים.

איתי עצמון: את פסקה 3 אמרתי שצריך למחוק למעשה.

יעקב מרגי: מקובל עליכם?

נטע שפירא: מקובל.

ורד קירו-זילברמן: יש עוד הערות, וזה גם נאמר על ידי משרד התשתיות.

ורד קירו-זילברמן: עשינו פה איזושהי האחדה, כי היות שהתקנות על פי סעיף 3 מותקנות לאחר התייעצות עם השר להגנת הסביבה, ואנחנו מדברים על תקנות שלמעשה הולכות להחליף תקנות שכבר הותקנו, אז התבקש אישור של התייעצות עם השר להגנת הסביבה, ואנחנו מכפיפים את זה להגבלה בזמן, שזה לא יעכב.

ורד קירו-זילברמן: זאת אומרת, התייעצות בכל התקנות יחולו גם פה.

ורד קירו-זילברמן: עוד נושא אחד, רצינו להוסיף, כדי לגבש ולתת הכוונות לחקיקת המשנה, היות שמדובר בהרבה סטים של תקנות ויש להן אופן צרכני אבל גם סביבתי, אז רצינו להוסיף: ובמטרה להביא לחיסכון באנרגיה ולצמצום הביקוש לחשמל.

ורד קירו-זילברמן: שזה גם מגיע והופיע בדברי ההסבר של הצעת החוק, והפחתת זיהום האוויר, וכן לצמצם חסמים וכו'.

ורד קירו-זילברמן: זאת אומרת, אנחנו רואים קשר הדוק בין החיסכון באנרגיה והצמצום לביקוש לבין צרכנות נבונה.

ורד קירו-זילברמן: זה מוריד את המחירים.

ורד קירו-זילברמן: והדבר האחרון שסוכם גם עם משרד ראש הממשלה, עוד לא הספקתי להביא את זה אבל נאמר פה כל הזמן שהכול יהיה לפי האיחוד האירופי.

ורד קירו-זילברמן: זה לא נאמר בצורה מפורשת, וכן אנחנו רוצים להכניס את זה שלפחות המדרג האנרגטי, כמו שהם אומרים, יותקן בשים לב לתקנות של האיחוד האירופי.

ורד קירו-זילברמן: זה נותן עוד חגורת שלייקס, גם אישור ועדה, גם האיחוד האירופי, יצטרכו להוכיח לנו שבאמת אנחנו באים לטובת הצרכן בדברים הכי מחמירים ומביאים לייעול.

שבתי אלבוחר: הכול מקובל עלינו, רק שהאיחוד האירופי הוא חלק מהעולם.

שבתי אלבוחר: יש גם ארצות הברית.

שבתי אלבוחר: הייתי כותב מדינות מפותחות.

יעקב מרגי: מדברים על לפחות.

ורד קירו-זילברמן: כן, בשים לב.

ורד קירו-זילברמן: אם זה יותר טוב, אדרבה.

ורד קירו-זילברמן: אתם כל הזמן האיחוד האירופי, אז אנחנו רוצים לעגן את זה.

ורד קירו-זילברמן: זה לא נאמר.

ורד קירו-זילברמן: אנחנו הסכמנו עם משרד ראש הממשלה, מקובל עליהם.

ורד קירו-זילברמן: עדיין לא הספקנו להעביר את התיקון.

איתי עצמון: זה גם עולה בקנה אחד עם מה שהיושב-ראש ביקש, לדעת איפה זה כתוב.

איתי עצמון: כי מה שאמרתם פה הוא די תורה שבעל-פה.

איתי עצמון: זה לא עוגן בחוק.

שבתי אלבוחר: העיקרון מקובל, רק שזה לא יוגבל רק לאיחוד האירופי.

איתי עצמון: בשים לב בין היתר להוראות האיחוד האירופי.

איתי עצמון: זו איזושהי אמת מידה.

איתי עצמון: זה איזושהי שיקול מינימלי.

רז הילמן: אפשר להתייחס לאחת ההערות הקודמות של איתי?

יעקב מרגי: בבקשה.

רז הילמן: סעיף 3יב – היועץ המשפטי של הוועדה הציע לשנות את הסיפה ולכלול גם את הנושא של מתכונתה וצורתה של תבנית הדירוג האנרגטי כמשהו שהוא חובה.

רז הילמן: כי העניין הוא שחלק מהתקנות, למשל יש תקנות יעילות של מכשיר במצב של סטנד ביי, אין להם תווית אנרגטית, ולכן אני חושב שדווקא נכון כמו שהוא עכשיו.

איתי עצמון: לא כל כך הבנתי את ההערה.

איתי עצמון: אתה אומר שיש מכשירים שלא תהיה לגביהם בכלל תווית דירוג אנרגטי?

רז הילמן: נכון.

איתי עצמון: אני מסב את תשומת ליבך לרישא: השר רשאי לקבוע סוגים של מכשירים חשמליים שהוראות פרק זה יחולו עליהם.

איתי עצמון: אם הוא קבע סוגים של מכשירים חשמליים כאלה, אז הוא חייב להתקין תקנות באותם נושאים.

איתי עצמון: שאלתי לעניין מתכונתה וצורתה של תווית הדירוג האנרגטי.

רז הילמן: יש מוצרים שיחולו עליהם התקנות האלה, אבל לא תהיה לגביהם דרישה של תווית אנרגטית.

רז הילמן: זה קיים היום.

איתי עצמון: זו שאלה מקצועית.

איתי עצמון: משרד האנרגיה צריך להתייחס.

שבתי אלבוחר: יכול להיות שיש כזה מצב.

שבתי אלבוחר: אני מציע בסעיף א לכתוב: ורשאי לקבוע לגבי כל אחד מסוגי המכשירים המפורטים בפסקאות 1 עד 4.

שבתי אלבוחר: שנדע שזה לא רלוונטי שזה לא ייקבע.

איתי עצמון: כלומר, להשאיר את הנוסח כפי שהיה בהצעת החוק שעברה בקריאה הראשונה, ללא התיקון שאני הזכרתי.

שבתי אלבוחר: מה שהגשנו זה: השר רשאי לקבוע סוגים של מכשירים חשמליים.

שבתי אלבוחר: ואם הוא קובע כך, ייקבע לגבי כל אחד מהסוגים החשמליים הוראות מפורטות.

יעקב מרגי: זה היה הרציונל שהשארתם את 5 בחוץ?

שבתי אלבוחר: אני לא יודע מה קרה עם 5, אבל בהחלט 1 עד 5.

שבתי אלבוחר: אפשר להשאיר את 5 בחוץ, או שהוא רשאי לקבוע את הפריטים 1 עד 5.

איתי עצמון: זה קצת שונה ממה שאמרתם לנו בשיחה המקדימה.

שבתי אלבוחר: בחשיבה נוספת אני חושב כן להשאיר את 5 בחוץ.

שבתי אלבוחר: זאת אומרת, להשאיר את זה כרשות.

איתי עצמון: באילו מקרים לא תידרש תווית?

איציק יוניסי: ממה שאנחנו יודעים רק מכשירים בהמתנה יש להם דירוג למצב המתנה.

איציק יוניסי: כשמכשיר לא עובד הוא מבזבז חשמל, אז יש לזה דירוג גם לנושא הזה.

שבתי אלבוחר: יש דירוג ויש תווית.

שבתי אלבוחר: התווית לא מתייחסת לעניין הזה ספציפית, התווית מתייחסת למכשיר עצמו, מה צריכת החשמל שלו.

אוריאל בבצ'יק: צריך לחשוב, אולי יש עוד דוגמאות חוץ מההמתנה.

רז הילמן: יש גם מוצרים שאין להם בכלל צורך בתווית אבל כן יש בהם מצב של סטנד ביי.

רז הילמן: למוצרים האלה לא תהיה בכלל תווית.

יעקב מרגי: זה רק מכשירים של סטנד ביי?

רז הילמן: כרגע זה סטנד ביי, יכול להיות שמחר יהיו גם תקנות נוספות שלא ירצו בהן תווית.

יעקב מרגי: למה אתה מסבך את העניינים?

יעקב מרגי: אתה נותן תחושה כאילו יש המכשירים של סטנד ביי ועוד מכשירים אחרים.

שבתי אלבוחר: כשהגשנו את הצעת החוק כתבנו:

שבתי אלבוחר: כאמור הוראות בעניינים המפורטים בפסקאות 1 עד 4.

שבתי אלבוחר: אני חושב שצריכים ורשאי גם לקבוע את הצורה והמתכונת של התווית.

יעקב מרגי: להשאיר כפי שהיה בניסוח המקורי.

יעקב מרגי: אוקיי.

יעקב מרגי: מכון התקנים.

עוזי אלוף: שאלתם אילו עוד תקנות יש, אז רציתי להגיד שהיום יש תקנה שנקראת תקנת מקורות אנרגיה, צריכת הספק חשמלי מרבי לטלוויזיה, ושם לא נדרשת תווית.

עוזי אלוף: לא רק סטנד ביי.

יעקב מרגי: כבר הכרענו בזה.

יעקב מרגי: זה יישאר בנפרד וזה ייתן מענה.

יעקב מרגי: עוד התייחסויות?

נטע שפירא: אשמח להתייחס לעוד דבר קטן.

נטע שפירא: בתחילת הישיבה דיברתם על האצלת סמכויות הממונה, שהשר ימנה ממונה מבין עובדי משרדו, ושהממונה רשאי לאצול מסמכויותיו לפי חוק זה לעובד משרד האנרגיה, למעט סמכויות מסוימות.

נטע שפירא: לאור התיקון שעשינו בתיאום הבוקר, שהממונה הוא זה שיקבע את ההוראות, צריך להחריג גם את זה, ושהממונה לא יוכל להאציל את הסמכות לקבוע הוראות.

נטע שפירא: מדובר בסמכות להתקנת תקנות בנות פועל תחיקתי שרלוונטיות לכולי עלמא.

נטע שפירא: זה צריך להישאר בידי הממונה בלבד.

איתי עצמון: לא יהיה מדובר על תקנות אלא הוראות.

נטע שפירא: במשמעות המשפטית שלהן הן נקראות תקנות.

נטע שפירא: קבעו הוראות בלשון החוק, אבל במשמעות הן תקנות, ולכן צריך לשמור את זה בידי הממונה.

איתי עצמון: אנחנו נבהיר שהסמכות לא ניתנת לאצילה.

יעקב מרגי: איפה היית בתחילת הדיון?

נטע שפירא: לא ידעתי כמה אפשר להפריע מהזום בלי זכות דיון.

נטע שפירא: שמרתי על הכללים.

יעקב מרגי: בשונה מאחרים, אתה מכיר את כל הליך החקיקה.

יעקב מרגי: אז תחזרו ותחריגו גם את זה.

נטע שפירא: אפשר להחריג בסעיף כאן, לכן גם לא החזרתי אתכם אחורה.

נטע שפירא: אפשר לומר: הוראות על פי סעיף זה לא יואצלו סמכות בעניינם.

יעקב מרגי: תודה.

יעקב מרגי: עוד הערות?

אנואר חילף: רציתי לשאול בעניין חובת ההיוועצות עם המשרד להגנת הסביבה בעניין התקנות שקשורות לייבוא וסחר.

אנואר חילף: כי אם חובת ההיוועצות של משרד להגנת הסביבה תחול על התקנות האלה, משרד הכלכלה וגם המשרדים הכלכליים, כמו אוצר, צריכים להיות בהתייעצות הזאת אם תחול חובת היוועצות ברמת השרים.

אנואר חילף: אני חושב שלא בהכרח שזה יקרה, אבל צריך גם לצורך האיזון שיצטרפו כלכליים.

ורד קירו-זילברמן: בעיקרון התכוונו לתקנות לפי סעיף קטן (א)(1) ו-(4) ולא לכל המכלול.

ורד קירו-זילברמן: (1) זו הדרישה שלפיה הנצילות האנרגטית תעלה, נצילות אנרגטית מזערית, שאלה הרי הדברים שקבועים כבר היום בתקנות, והמדרג האנרגטי.

ורד קירו-זילברמן: אנחנו לא מתערבבים פה בדרך הבדיקה.

יעקב מרגי: מזל שנציג משרד הדתות לא פה.

יעקב מרגי: גם הוא היה רוצה היוועצות על הכשרות האנרגטית.

יעקב מרגי: בחייך.

איתי עצמון: אפשר להביא להצבעה את סעיף 3יב, עם כל השינויים והתוספות שהוקראו כאן.

אילן בר: אפשר להעיר בקשר לסעיף (ב)?

יעקב מרגי: בבקשה.

אילן בר: בסעיף (ב) יש דבר והיפוכו.

אילן בר: מצד אחד מדובר בזה שכל רוח החוק היא שהיבואן יצהיר על סמך זה שיש לו בסיס להצהרה שלו, ובסעיף (ב) כתוב שהתקנות יוגדרו בצורה כזאת שלא ימענו ייבוא של מכשירים בידי יבואנים שאינם ישירים, זאת אומרת יבואנים מקבילים.

אילן בר: ליבואנים מקבילים אין כלום.

אילן בר: הם קונים סטוקים והם באים בלי תעודות, בלי הוכחות, שום כלום.

אילן בר: אם אתם כותבים בסעיף (ב) שאתם תבנו תקנות שיתאימו להם, בעצם אתם אומרים שאתם תבנו תקנות שיתאימו לכלום.

אילן בר: כי ליבואנים המקבילים בדרך כלל אין כלום.

אילן בר: אני אומר לכם מידיעה.

אילן בר: יש כאן בעיה משפטית, כי הסעיף הזה מבטל את כל מה שכתוב פה.

אילן בר: זה כתוב יפה, אגב, עד כאן.

אילן בר: אבל פה זה אומר שכל מה שכתוב לא רלוונטי.

שבתי אלבוחר: מצטער שלא כל כך הבנתי את הקושי המשפטי.

איתי עצמון: גם אני לא הבנתי.

אילן בר: אסביר שוב.

אילן בר: יבואן מקביל זה יבואן שקונה סטוקים, והיות שהוא לא מקושר ליבואן הרשמי אין לו תעודות בדיקה, אין לו הוכחות אנרגטיות, אין לו כלום.

אילן בר: אתם כותבים שהתקנות ייבנו כך שיבואן מהסוג הזה, זה לא יפריע לו.

יעקב מרגי: מאיפה אתה יודע שהתקנות יחריגו אותו?

אילן בר: כתוב בסעיף (ב) שהתקנות לפי סעיף (א) ייקבעו באופן שלא ימנע ייבוא בידי יבואן שאינו יבואן ישיר.

יעקב מרגי: נכון.

יעקב מרגי: שלא תהיה הקבלה ליבואן שהוא לא יבואן ישיר.

יעקב מרגי: לא קבעו שנעקוף את כל הנצילות האנרגטית והדירוג האנרגטי וכל מה שהחוק הזה בא לעשות.

אילן בר: אבל הוא כותב שהתקנות בסעיף (א) ייקבעו כך שזה לא ימנע ייבוא מיבואן מקביל.

אילן בר: זאת אומרת שהתקנות ייבנו בהתאמה ליכולות של היבואן.

יעקב מרגי: תודה.

יעקב מרגי: אנחנו לא הבנו את זה כמוך, ואין עוד מישהו פה שחושש את החשש שלך.

יעקב מרגי: וזה גם נאמר לפרוטוקול.

יעקב מרגי: תודה.

שבתי אלבוחר: אין לי מה להוסיף.

יעקב מרגי: נצביע על 3יב עם כל השינויים שדיברנו וסיכמנו עליהם.

יעקב מרגי: מי בעד?

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: סעיף 3יב אושר.

איתי עצמון: סעיף 3יג מסמיך את השר לקבוע מקרים או נסיבות שבהתקיימם הממונה ייתן פטור מהוראות לפי הפרק הזה, כולן או חלקן.

איתי עצמון: כמו שאמרתי גם בישיבת הפתיחה, ישיבה שבה הוצגה הצעת החוק, אני חושב שפטור מהוראות שקבועות בחקיקה ראשית בוודאי שטעונות פיקוח פרלמנטרי, אישור ועדת הכלכלה זה בוודאי.

איתי עצמון: זאת תוספת אחת.

יעקב מרגי: תוסיפו את זה.

איתי עצמון: התוספת השנייה היא להבהיר כאן שמדובר על פטור ליבואן או ליצרן לפי בקשתו.

איתי עצמון: כי לא כל כך היה ברור למי נותנים את הפטור.

שבתי אלבוחר: מקובל עלינו.

יעקב מרגי: ואם הוא לא ביקש?

יעקב מרגי: אם השר או הצוות המקצועי עשו עבודה ויש מוצרים שמלכתחילה הוא רוצה לפטור אותם, למה צריך להיות טעון בבקשת פטור?

איתי עצמון: מדובר על פטור פרטני.

שבתי אלבוחר: זה פטור פרטני ליבואן מסוים.

יעקב מרגי: תודה.

יעקב מרגי: נצביע על 3יג.

יעקב מרגי: מי בעד?

יעקב מרגי: בעד – 1

יעקב מרגי: נמנעים – אין

יעקב מרגי: אין מתנגדים, אין נמנעים.

יעקב מרגי: סעיף 3יג אושר.

אוריאל בבצ'יק: עד לכאן הגענו בתיאום וקבלת הערות.

איתי עצמון: אנחנו העברנו בשבוע שעבר הערות לגבי כל הצעת החוק.

איתי עצמון: אני רק רוצה להבהיר.

איתי עצמון: לא מדובר על עיכוב שלנו.

יעקב מרגי: אז איפה הבעיה?

אוריאל בבצ'יק: אנחנו בהליכים.

אוריאל בבצ'יק: אני חייב לציין שאנחנו מאוד שמחים להערות של הייעוץ המשפטי של הוועדה, הערות בונות, מחדדות ועוזרות לשפר את הנוסחים.

אוריאל בבצ'יק: אז אני מודה מאוד על שיתוף הפעולה.

יעקב מרגי: כשעושים סקר על שביעות רצון מהכנסת תגיד לנו.

אנואר חילף: אני לא הבנתי לגמרי את היועץ המשפטי שהכניס שם כל מיני תיקונים, אבל המהות שלו מכוונת לייבוא שלא מיועד למכירה, לשיווק.

איתי עצמון: אני הבנתי מנציגי משרד האנרגיה, וזה גם מה שכתוב בסעיף, שמדובר על פטור פרטני שהממונה נותן.

איתי עצמון: הנסיבות שבהתקיימן יהיה רשאי הממונה לתת פטור ייקבעו בתקנות בחקיקת משנה שתהיה טעונה אישור ועדה.

איתי עצמון: זה המודל.

איתי עצמון: השינוי שאני הוספתי הוא אישור ועדת הכלכלה ופטור ליבואן או ליצרן לפי בקשתו.

איתי עצמון: כלומר, יהיה יבואן שלמשל ירצה להביא לכאן מכשירים חשמליים שמיועדים לתצוגה, דהיינו לא לשיווק, אז הוא יגיש בקשה לממונה, ואם הממונה יראה שאותו יבואן מתקיימות בו אותן נסיבות שנקבעו בתקנות, הוא יהיה רשאי לתת את הפטור.

אנואר חילף: זה סעיף רוחבי, צריך להכיר את זה.

אנואר חילף: הוא קיים בכל החוקים.

אנואר חילף: הוא חל במזון, תחבורה וכל התחומים האחרים.

אנואר חילף: גם מוצרי חשמל בתחום הבטיחות.

אנואר חילף: להכניס פה אישור ועדה זה מסרבל את התהליך.

יעקב מרגי: סעיף זה הוצבע.

יעקב מרגי: אנחנו מסיימים את הדיון ברגע זה.

יעקב מרגי: אני לא רוצה להבטיח שאני פותח את הסעיף הזה, אבל אני מוכן לשמוע את המשך הנימוקים.

יעקב מרגי: בינתיים תכינו שיעורי בית גם על סעיף הפטור.

יעקב מרגי: תעירו את הרשות להגנת הצרכן משנתם עד הדיון הבא, כדי שנקבל הכרעה ותתקדמו אם אתם רוצים את החוק הזה.

יעקב מרגי: והמלצה, אל תעשו את הדיונים האלה בשעות הצהריים.

יעקב מרגי: תביאו בבוקר, נתעלל בחברי הכנסת שיבואו לעבוד קצת.

יעקב מרגי: תודה רבה.

יעקב מרגי: הישיבה נעולה.